Pelan Pemulihan Negara tumpu keselamatan rakyat, bukti demokrasi subur

Penganalisis politik melihat langkah Pelan Pemulihan Negara yang dibentang Putrajaya menumpukan aspek keselamatan rakyat berbanding survival politik semata-mata dan usaha untuk membuka sidang Parlimen sekitar September-Oktober memperlihatkan amalan demokrasi di Malaysia masih subur.

Menurut penganalisis politik dari Universiti Kebangsaan Malaysia (UKM), Prof Madya Dr Salawati Mat Basir, langkah mengadakan sidang Parlimen selepas keadaan kembali selamat adalah isyarat jelas kerajaan Perikatan Nasional (PN) sentiasa mendukung konsep demokrasi dan pada masa sama memastikan kepentingan rakyat menjadi keutamaan bukan politik semata-mata.

“Baguslah (buka Parlimen), mungkin kerajaan berpendapat separuh daripada populasi kita sudah dapat dos kedua vaksin.

“Jadi keadaan ketika itu pun telah selamat untuk Parlimen bersidang,” katanya kepada Agenda Daily.

Sementara itu mengulas mengenai Pelan Pemulihan Negara yang diumumkan oleh Perdana Menteri Tan Sri Muhyiddin Yassin, Salawati berkata, kerajaan telah ambil maklum mengenai kegusaran rakyat dengan mengenalpasti pendekatan terbaik untuk membawa negara keluar daripada krisis selepas pandemik.

“Pada saya baguslah kerajaan telah sedar akan kesusahan rakyat, kena beringat kalau tutup ekonomi ramai yang muflis, kena percepatkan lagi sebab semua berada dalam keadaan yang tidak berapa baik,” katanya.

Terdahulu, Muhyiddin memberi jaminan pentadbirannya sentiasa mengutamakan proses demokrasi dan mengumumkan sidang Parlimen akan dibuka semula pada September atau Oktober depan nanti.

Muhyiddin bagaimanapun menegaskan sidang Parlimen tersebut perlu mematuhi prosedur operasi standard (SOP) yang ketat dan kerajaan terlebih dahulu perlu memastikan usaha memerangi penularan Covid-19 dapat ditangani dengan segera.

“Ini adalah pendirian saya dari awal bahawa sistem demokrasi berparlimen boleh berfungsi semula pada masa yang sesuai, iaitu setelah kes-kes Covid-19 terkawal dan kita hampir mencapai imuniti kelompok,” katanya semasa Perutusan Khas Perdana Menteri yang disiarkan secara langsung hari ini.

Sementara itu, penganalisis politik dari Universiti Sains Malaysia (USM), Profesor Dr Sivamurugan Pandian, berpandangan kerajaan menunggu pada saat yang paling selamat sebelum Parlimen dibuka.

“Saya rasa PM ingin menunggu kepada fasa yang memungkinkan Parlimen dibuka pada fasa ketiga kalau tak salah saya, kita lihat sudah pasti dapat reaksi daripada pihak lain yang mahu melihat Parlimen dibuka segera, cumanya saya tidak pasti kenapa kena tunggu September atau Oktober.

“Tetapi apa pun dari Jun sehingga Ogos jika Parlimen tidak bersidang kerajaan boleh memikirkan mekanisma lain untuk membolehkan kerajaan dan pembangkang bersama dalam menangani isu Covid-19, mungkin ada ruang yang boleh dipakai bagi bersama-sama menyumbang kepada fasa pemulihan Covid-19,” katanya kepada Agenda Daily.

Dalam pada itu menyentuh pelan kerajaan pula, Sivamurugam berkata, kerajaan perlu memastikan perkhidmatan yang direncanakan itu sampai kepada rakyat.

“Setiap fasa harus dipastikan dilancarkan dengan rapi dan teliti serta melihat kepada kepelbagaian senario ketika ini sebelum sebarang isu timbul.

“Bagi saya yang penting setiap fasa itu harus dipastikan sistem penyampaiannya menjadi lebih baik,” katanya.

Sementara itu, Pensyarah Pengajian Sains Pentadbiran dan Pengajian Polisi Universiti Teknologi Mara, Mujibu Abd Muis berkata, untuk sementara waktu jaminan oleh kerajaan untuk membuka kembali sidang Parlimen pada September atau Oktober ini nampak positif.

Bagaimanapun katanya, adalah lebih baik kerajaan mencari mekanisma yang lebih sesuai untuk mengadakan persidangan sebelum bulan berkenaan tiba.

“Dalam konteks Parlimen di buka tak perlu ditunggu kita nampak kaedah bersidang itu masih ada cadangan iaitu persidangan Parlimen secara hibrid,” katanya lagi.


Gempa bumi di Turkiye antara terkuat pernah direkodkan

Gegaran gempa bumi yang direkodkan di bahagian tenggara Turkiye antara terkuat pernah direkodkan agensi penyelidik berpengkalan di Amerika Syarikat (AS).

Dua gempa bumi berukuran 7.7 dan 7.6 magnitud melanda daerah Pazarcık dan Elbistan pada Isnin lalu di wilayah Kahramanmaras merupakan gegaran terkuat pernah direkodkan Data Kajian Geologi Amerika Syarikat (USGS).

Gempa bumi di Turkiye turut tersenarai antara bencana yang berlaku dalam kategori kuat, selain yang melanda beberapa negara lain iaitu Chile, Amerika Syarikat (AS) dan Jepun sebelum ini.

Gempa bumi paling kuat dicatatkan dalam sejarah adalah pada magnitud 9.5 yang pernah menggegarkan Chile pada tahun 1960.

Empat tahun kemudian, gempa bumi dengan magnitud 9.1 pula melanda negeri Alaska, AS.

Tohoku di Jepun juga digegarkan dengan gempa berukuran 9 pada skala Richter pada 2011.

Menurut laporan media, sekurang-kurangnya 9,057 mangsa terkorban, manakala 52,979 lagi cedera susulan gempa bumi di Turkiye baru-baru ini.

Gempa bumi di Turkiye memusnahkan sebanyak 6,444 bangunan dalam bencana yang berpusat di Kahramanmaras yang melanda 10 wilayah, sekali gus menjejaskan kira-kira 13 juta orang.

Beberapa negara di rantau ini, termasuk Syria dan Lubnan dilaporkan turut merasai gegaran kuat dalam tempoh kurang 10 jam.

Susulan itu, lebih 98,150 anggota mencari dan menyelamat kini masih giat cmenjalankan operasi.


Pendirian Bersatu Selangor berhubung keputusan UMNO di PAU 2020

Bersatu Selangor ingin merujuk kepada ucapan dasar Presiden UMNO dan beberapa pembahas yang membahaskan usul yang dibawa dalam Perhimpunan Agung UMNO di PWTC baru-baru ini.

Seperti yang semua sedia maklum bahawa UMNO dalam Perhimpunan Agung mereka yang berakhir Ahad lalu, telah membuat keputusan untuk memutuskan perhubungan dengan Bersatu tetapi memberi tempoh hingga Ogos ini jika sekiranya Pilihan Raya Umum Ke-15 tidak dibuat mulai tarikh tersebut.

Keputusan ini turut disokong oleh UMNO Selangor. Walaupun keputusan mereka untuk memutuskan hubungan dengan Bersatu namun mereka memutuskan untuk kekal berada dalam kerajaan buat masa ini.

Kami melihat situasi ini dengan berlapang dada dan menerimanya sebagai salah satu lumrah dalam berpolitik di Malaysia ini.

Khususnya Bersatu di Selangor, kami menerima keputusan UMNO ini sebagai satu tonik untuk kami bekerja lebih kuat lagi dan akan istiqamah dalam memastikan nasib rakyat terbela dan dijaga, bukan terlalu menumpukan perebutan kuasa dan kerusi.

Namun, matlamat kami di Selangor masih utuh iaitu untuk merampas negeri Selangor dari PH bagi memastikan rakyat negeri Selangor akan lebih terbela dan ekonomi negeri Selangor bertambah makmur. Bersatu Selangor bersedia untuk hadapi segala kemungkinan bila-bila masa sahaja.

Namun, harus ditegaskan di sini bahawa keutamaan kerajaan Perikatan Nasional hari ini adalah untuk membawa Malaysia keluar dari pandemik Covid-19 yang melanda dunia di mana negara kita Malaysia tidak terkecuali.

Malahan, pandemik ini telah membawa banyak kerosakan terutama dalam sektor ekonomi. Selain ramai rakyat negara ini yang sengsara dihidapi virus Covid 19 hingga menyebabkan banyak kematian berlaku, jutaan rakyat juga telah terkesan secara ekonomi di mana ramai antara mereka yang telah hilang punca pendapatan dan kehidupan mereka tidak lagi seperti sebelum pandemik melanda.

Adalah menjadi tanggungjawab kerajaan untuk memastikan negara ini kembali pulih dari dua kerosakan ekonomi iaitu kerosakan dari pemerintahan PH selama 22 bulan dan kerosakan akibat pandemik Covid-19.

YB Datuk Abdul Rashid Asari
Ketua Badan Pimpinan Negeri Selangor
Parti Pribumi Bersatu Malaysia (Bersatu)


Zahid tipu Agong, kumpulan akar umbi UMNO buat laporan polis petang ini

Sekumpulan akar umbi UMNO akan membuat laporan polis terhadap Datuk Seri Ahmad Zahid Hamidi susulan dakwaan menipu Yang di-Pertuan Agong selepas tular surat menyokong Datuk Seri Anwar Ibrahim sebagai Perdana Menteri (PM).

Pengerusi Barisan Nasional (BN) itu didakwa menghantar surat kepada Agong pada 22 November dengan mengatakan semua 30 Ahli Parlimen parti itu bersetuju untuk menyokong Pengerusi Pakatan Harapan (PH), Datuk Seri Anwar Ibrahim sebagai PM Ke-10.

Wakil kumpulan tersebut, Datuk Tun Faisal Ismail Aziz yang juga mantan Timbalan Ketua Bahagian UMNO dalam satu mesej kepada media memberitahu satu laporan polis akan dibuat di IPD Putrajaya petang ini.

“Satu laporan polis berkaitan Surat Pengerusi BN yang didakwa cuba menipu DYMM YDPA (Agoni) akan dibuat di IPD Putrajaya pada jam 415 petang hari ini, 23 November 2022.

“Mohon jasa baik dan bantuan pihak media untuk membuat liputan,” kata kenyataan ringkas tersebut.

Terdahulu, bekas Setiausaha Agung BN, Tan Sri Annuar Musa mendedahkan Zahid cuba menipu Agong dan berkongsi salinan surat tular tersebut.

Menurutnya kini tersebar surat daripada Presiden UMNO itu kepada Agong yang mendakwa mesyuarat BN pada 22 November memutuskan semua 30 MP mereka menyokong Anwar menjadi PM ke-10.

“Agong cuba ditipu sekali lagi? Sekarang tersebar surat ini di media sosial,” kata Annuar.


Anwar berangan jadi PM lagi, jangka Dr Mahathir akan demam selepas 19 Nov

Datuk Seri Anwar Ibrahim sudah angan-angan bakal menjadi Perdana Menteri (PM) Ke-10 selepas 19 November walaupun sudah berkali-kali gagal dalam usahanya sebelum ini.

Tidak salah untuk untuk Presiden PKR itu memasang angan-angan kerana setiap orang mempunyai impian masing-masing, bagaimanapun kali ini Anwar meramalkan bekas PM dua kali, Tun Dr Mahathir Mohamad akan demam sekiranya beliau berjaya dilantik sebagai pemimpin nombor satu negara selepas PRU-15 ini.

“Beliau (Dr Mahathir) menjadi orang pertama yang akan ‘demam’ kalau saya mengangkat sumpah menjadi Perdana Menteri pada 20 November nanti.

“Bagaimanapun, saya tetap mendoakan beliau sentiasa sihat,” katanya dipetik laporan media semasa berceramah pada Jelajah Mega Harapan Pulau Pinang semalam.

Anwar kata sudah terlalu banyak bersabar dengan Dr Mahathir, malah membidas balik dakwaan kononnya wujud kerjasama sulit dengan Presiden UMNO, Datuk Seri Ahmad Zahid Hamidi yang juga anak muridnya.

“Paling terbaru beliau (Dr Mahathir) tidak menyokong PH kerana kata kita bekerjasama dengan Zahid (Presiden UMNO).

“Bila saya berbincang dengan Zahid? Bila saya cakap begitu (pakatan antara PH dan UMNO)? Jika ada mana buktinya?

“Saya telah banyak bersabar dengan beliau (Dr Mahathir) tetapi sekarang beliau mengatakan bahawa beliau tidak menyokong PH kerana kita bekerjasama dengan Zahid,” katanya lagi.

Untuk rekod, umum mengetahui Anwar sentiasa mendakwa dirinya memiliki majoriti kukuh untuk menjadi PM, bagaimanapun sehingga hari ini masih gagal untuk menjadi PM apabila tidak mempunyai cukup sokongan.


Kes rasuah: Wan Saiful hantar surat kepada SPRM

Pasukan pembelaan Datuk Wan Saiful Wan Jan memberitahu Mahkamah Sesyen Kuala Lumpur pada Isnin bahawa pihaknya sudah menghantar surat kepada Suruhanjaya Pencegahan Rasuah Malaysia (SPRM) berhubung isu perundangan membabitkan dua pertuduhan rasuah dihadapinya.

Ketika prosiding di hadapan Hakim Rozina Ayob, peguam, Amer Hamzah Arshad mewakili bekas ketua penerangan Bersatu itu berkata surat berkenaan telah diserahkan melalui e-mel pada Selasa lalu.

“Kami mahu pihak pendakwaan meneliti isu yang dibangkitkan dalam surat tersebut dan kami mengambil langkah yang sepatutnya kerana ia membabitkan pertuduhan yang akan dibicarakan di mahkamah,” katanya pada pengurusan kes pada Isnin lapor Sinar Harian.

Sementara itu, Timbalan Pendakwa Raya, Siti Amirah Muhammad Ali berkata surat berkenaan telah diterima pada Rabu lalu.

“Ia akan dirujuk kepada pengarah pendakwaan dan kami akan memberi maklum balas mengenai perkara ini dalam tempoh 14 hari dari tarikh surat itu diterima,” katanya.

Susulan itu, pihaknya mohon mahkamah menetapkan tarikh lain untuk pengurusan kes bagi memaklumkan perkembangan mengenai surat tersebut.

Dalam pada itu, beliau berkata, beberapa dokumen berkaitan perbicaraan belum diperoleh daripada pihak bank.

Rozina kemudian berkata, sebarang isu dalam kes itu sepatutnya diselesaikan dalam tempoh tiga bulan sejak kes bermula dan tarikh perbicaraan sepatutnya boleh ditetapkan serta-merta.

“Mahkamah menetapkan pengurusan kes pada 22 Mei ini untuk pembelaan dan pendakwaan memaklumkan mengenai perkembangan surat tersebut dan penyerahan dokumen serta pernyataan saksi kepada pihak pembelaan,” katanya.

Wan Saiful, 47 didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek ‘Central Spine Road: Sertik Ke Persimpangan Lebuhraya Pantai Timur’ daripada kerajaan Malaysia secara prakelayakan yang jumlah keseluruhannya RM232 juta.

Ahli Parlimen Tasek Gelugor itu juga dituduh menerima bagi dirinya suapan wang tunai berjumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek tersebut.

Dia didakwa melakukan kedua-dua perbuatan tersebut di Royal Lake Club, Taman Tasik Perdana di sini, pada April 2022 dan di CIMB Bank Berhad Cawangan Bukit Tunku, Taman Tunku, Bukit Tunku antara 8 Julai 2022 hingga 30 September 2022.


Wang RM1.1 juta dikutip daripada rakan-rakan Ahmad Maslan

Wang sebanyak RM1.1 juta yang digunakan Setiausaha Agung UMNO Datuk Seri Ahmad Maslan bagi membayar kompaun dikutip daripada rakan-rakannya, ia selepas Mahkamah Tinggi membebaskan Ahli Parlimen Pontian itu.

Perkara itu dijelaskan Tetuan Shahrul Hamidi & Haziq iaitu peguam mewakili Ahmad dalam satu kenyataan hari ini yang berkata wang tersebut hasil kutipan rakan-rakan yang menyokong perjuangan Ahmad.

“Untuk makluman, jumlah kompaun yang dibayar iaitu RM1.1 juta adalah bantuan dan pinjaman daripada rakan-rakan yang telah menyokong Ahmad sepanjang perjuangan beliau,” kata kenyataan media itu.

Jelas peguam Ahmad lagi, proses penyelesaian ini adalah semata-mata bagi tujuan kes ini dan tiada sebarang kaitan dengan apa-apa faktor politik atau luaran dan tidak melibatkan mana-mana orang atau agensi lain selain agensi siasatan dan agensi pendakwaan yang terlibat.

Katanya lagi, proses penyelesaian ini telah dibuat menurut undang-undang dan telah melalui proses yang telus serta teratur.

“Penyelesaian ini adalah satu penyelesaian yang menang-menang bagi semua pihak dan seiring dengan undang-undang. Datuk Seri Ahmad juga telah menyelesaikan komitmen beliau bagi tujuan penyelesaian ini iaitu melunaskan pembayaran kompaun sepertimana yang telah dipersetujui oleh pendakwaan dan pembelaan,” ujarnya.

Terdahulu, Mahkamah Tinggi melepas dan membebaskan Ahmad terhadap dua pertuduhan iaitu gagal mengisytiharkan wang RM2 juta diterima daripada Najib dan memberi pernyataan palsu.

Keputusan dibuat selepas Ahmad membayar kompaun sebanyak RM1.1 juta

Sebelum ini Ahmad mengaku tidak bersalah atas tuduhan gagal mengisytiharkan wang RM2 juta diterima daripada Najib dan memberi pernyataan palsu.

Berdasarkan pertuduhan pertama, Ahmad, 55, didakwa menerima wang RM2 juta daripada Najib, yang dipercayai sebagai hasil aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu ditunaikan sendiri oleh Ahmad, pada hari yang sama.

Kesalahan itu didakwa dilakukan pada 30 April 2014 di Lembaga Hasil Dalam Negeri (LHDN) Cawangan Duta, Kompleks Pejabat Kerajaan, Jalan Tuanku Abdul Halim di sini.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman penjara maksimum lima tahun atau denda atau kedua-duanya, jika sabit kesalahan.

Bagi pertuduhan kedua, Ahmad, dituduh memberi pernyataan palsu kepada SPRM ketika percakapannya dirakam oleh pegawai penyiasat iaitu Ketua Penolong Kanan Penguasa, Mohd Zairi Zainal, antara jam 2.45 petang hingga 3.30 petang pada 4 Julai 2019, di bilik sidang media, Bangunan Parlimen, Jalan Parlimen, di sini berhubung cek itu.

Pertuduhan itu dibuat mengikut Seksyen 32(8)c) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman penjara maksimum lima tahun atau denda kedua-duanya.


Ringgit kembali ditutup rendah berbanding dolar AS

Ringgit ditutup rendah berbanding dolar Amerika Syarikat (AS) hari ini, mencatat prestasi berbeza berbanding aliran mata wang serantau susulan impak penurunan harga minyak serta data perdagangan Malaysia yang menyederhana diumumkan pada tengah hari, kata penganalisis.

Pada 6 petang, unit tempatan itu berada pada paras 4.5400/5465 berbanding dolar AS daripada 4.5375/5420 pada akhir urus niaga semalam, menurut laporan Bernama.

Pasaran ditutup pada Rabu bersempena cuti Awal Muharam.

Seorang peniaga berkata kebanyakan mata wang Asia meningkat pada hari ini berbanding dolar AS selepas unit negara maju itu menyusut dan menamatkan kenaikannya selama dua hari manakala yuan China meningkat didorong oleh campur tangan kerajaan untuk menyokong kelemahannya.

Turut memberi kesan terhadap sentimen ringgit adalah penurunan harga minyak dengan sebarang pengukuhan indeks dolar AS akan memberi impak terhadap harga minyak, katanya.

Sementara itu, Pengarah Urusan SPI Asset Management Stephen Innes memberitahu Bernama, walaupun pergerakan ringgit kekal dipengaruhi oleh prestasi yuan, ringgit ketika ini masih rendah di sebalik pengukuhan ketara mata wang China selain faktor data perdagangan Malaysia menyederhana akibat kesan asas yang mereda.

“Pasaran menyaksikan tindakan China meningkatkan sokongan terhadap yuan dengan kadar rujukan yang lebih kukuh berbanding jangkaan serta perubahan terhadap kekangan modal bagi menarik lebih banyak aliran dana asing.

“Tindakan campur tangan oleh (bank pusat) People’s Bank of China adalah bagi menangani kesan kitaran dalam usaha membendung apa yang disifatkan sebagai spekulasi melampau yang melemahkan yuan pada minggu ini,” katanya.

Dalam pada itu, ringgit diniagakan lebih tinggi berbanding kumpulan mata wang utama dunia pada akhir urus niaga hari ini.

Ringgit meningkat berbanding euro kepada 5.0902/0975 daripada 5.1038/1088 pada akhir urus niaga Selasa lepas, mengukuh berbanding pound Britain kepada 5.8630/8714 daripada 5.9450/9509 dan naik berbanding yen Jepun kepada 3.2540/2589 daripada 3.2835/2870 sebelumnya.

Selain itu, ringgit diniagakan bercampur-campur berbanding mata wang Asean lain.

Ia mengukuh berbanding peso Filipina kepada 8.32/8.34 daripada 8.34/8.35 pada Selasa dan meningkat berbanding dolar Singapura kepada 3.4324/4378 daripada 3.4346/4383.

Ringgit bagaimanapun susut berbanding baht Thailand kepada 13.3525/3780 daripada 13.2586/2768 dan rendah berbanding rupiah Indonesia kepada 302.9/303.5 daripada 302.5/302.9, sebelum ini.


UMNO perlu buang imej rasuah sebelum PRN Johor, PRU15

Dalam ucapan dan rencana saya semenjak tahun 2012, iaitu dua tahun sebelum PRU14, saya secara konsisten berkata bahawa UMNO berada di atas landasan yang betul, tetapi masalahnya adalah pemimpin-pemimpinnya.

Untuk pulih semula UMNO perlu membersihkan dirinya daripada pemimpin-pemimpin yang terlibat atau terpalit dengan rasuah dan penyalahgunaan kuasa. Mereka hendaklah berundur atau disingkir. Terus terang saya telah menyebut nama DS Najib dan DS Zahid.

Penyokong-penyokong mereka, terutama sekali orang-orang DS Zahid, sangat marah kepada saya dan mengutuk saya, khususnya keadaan fizikal saya yang uzur itu. Saya tidak kisah.

Saya memuji DS Najib kerana melepaskan jawatan Presiden UMNO. Saya juga memuji DS Zahid kerana bercuti apabila beliau dituduh di mahkamah.

Kebetulan dalam tempoh beberapa bulan itu, apabila DSU Mohamad Hassan memangku jawatan Presiden UMNO dari 20 Disember 2018 ke 30 Jun 2019, BN, tegasnya UMNO, memenangi tiga pilihan raya kecil secara berterusan.

Tiga pilihan raya kecil tersebut adalah:

1. PRK Parlimen P.078 Cameron Highlands, Pahang, pada 26 Januari 2019.
2. PRK DUN N.24 Semenyih, Selangor, pada 2 Mac 2019.
3. PRK DUN N.27 Rantau, Negeri Sembilan, pada 13 April 2019.

Saya merasa lega dan mengharapkan bahawa itu tanda UMNO sudah mula pulih. Tetapi, melihat perkembangan itu DS Zahid kembali semula memegang teraju UMNO. DS Najib pula dibawa balik sebagai Penasihat UMNO.

Saya melihat ini sebagai tanda UMNO tidak akan berubah. Apa yang berlaku semenjak itu hingga sekarang menunjuk ke arah itu.

DS Najib dan DS Zahid nampak seperti mula menggunakan UMNO untuk membebaskan diri mereka daripada pertuduhan-pertuduhan terhadap mereka, manakala ahli-ahli MKT menurut perancangan mereka. Dalam keadaan itu saya tidak fikir UMNO akan berubah.

Keputusan PRN Melaka yang di luar dugaan itu menyebabkan saya menulis, antara lain:

“Pengajaran paling penting kepada UMNO ialah ia mesti sedar bahawa orang Melayu memberinya peluang sekali lagi. UMNO bukan indispensable. Pemimpin-pemimpin dan ahli-ahlinya janganlah angkuh dan mengulangi amalan politik wang yang menjadi kanser yang merebak dari dalam.

Pemimpin-pemimpin UMNO jaga hendaklah berhenti daripada terlibat dengan amalan rasuah dan penyalahgunaan kuasa. Kedua-dua faktor inilah yang telah membawa kepada kejatuhan UMNO dalam PRU 14.

Perlu diingati bahawa kemenangan UMNO/BN di PRN Melaka bukanlah kemenangan bagi DS Zahid. Ia adalah in spite of him. Ini kerana PRN itu bukanlah untuk membolehkannya menjadi Ketua Menteri Melaka atau Perdana Menteri Malaysia.

Orang Melayu mengundi UMNO/BN kerana sumbangan UMNO kepada mereka dan negara semenjak Merdeka. Mereka sanggup memejamkan mata seketika daripada melihat titik hitam dalam sejarah UMNO dengan harapan ia akan membersihkan diri selepas ini.

Dalam kata-kata lain, orang Melayu masih mahukan UMNO tetapi mereka mahu UMNO berubah. Untuk berubah, DS Zahid perlu berundur atau disingkirkan daripada menjadi Presiden UMNO.

Demikian juga dengan pemimpin-pemimpin UMNO yang menjadi liability kepada UMNO. Hanya dengan cara itu UMNO akan dapat menarik semula pengundi-pengundi yang lari daripadanya dalam PRU 14. Mereka boleh membantu kempen UMNO dari belakang tabir. Elok juga mereka memberi balik apa yang mereka perolehi daripada UMNO selama ini.

Kepada ahli-ahli UMNO, ingin saya peringatkan bahawa memekik “Hidup Bossku” sebagai merayakan kemenangan PRN Melaka itu bukan satu cara yang betul. Ia memakan diri sendiri (counter-productive). Kita perlu memikirkan akibatnya sebelum berbuat sesuatu, bukan mengikut emosi.”

Seorang bekas Ahli MKT UMNO menyeru ahli-ahli UMNO supaya tidak mempedulikan saya kerana saya sudah bedridden. “Apa yang dia tulis ni aku pun tak pasti ini Tun Hamid tulis ker atau macai mana yang tulis, kan? Dia bedridden, bila masa dia tulis? Dari dia punya otak dia tu, tak tau nak cakap apalah. Dia memang pro, nampak gaya memang pro kepada Muhyiddin. Dan dia tak boleh fikir bahawa Dato Seri Zahid dituduh di mahkamah kerana apa, kerana dia tak nak membubarkan UMNO, kalau dia membubarkan UMNO dia tak didakwa sampai 80 lebih pertuduhan.”

Tidak mengapa, saya tidak mahu menjawabnya. Saya tidak akan turun ke tingkat itu. Biarlah pembaca berfikir sendiri.

Saya cuma hendak mengemukakan satu soalan kepada pemimpin UMNO tersebut: Jika itulah sebabnya DS Zahid dituduh, mengapa dari awal lagi DS Zahid tidak menggunakan alasan itu untuk membuat permohonan mengenepikan pertuduhan-pertuduhan terhadapnya atau membangkitkan isu itu dalam soal balas saksi-saksi pendakwaan untuk membolehkannya membangkitkan alasan itu dalam pembelaannya jika dan apabila beliau dipanggil membela diri?

Biar apa pun, DS Zahid telah dipanggil membela diri dalam 47 pertuduhan, iaitu 12 pertuduhan di bawah Seksyen 409 Kanun Keseksaan (pecah amanah), lapan pertuduhan di bawah Seksyen 16 (a)(B) Akta SPRM (rasuah) dan 27 pertuduhan money-laundering.

Ertinya, berdasarkan keterangan yang telah dikemukakan di mahkamah, Hakim Mahkamah Tinggi berkenaan telah mendapati pendakwaan telah berjaya membuktikan kes prima facie terhadapnya. Maka, terserahlah kepada beliau untuk membela dirinya.

Pada masa yang sama, DUN Johor telah dibubarkan dan kemungkinan PRU 15 diadakan dalam masa yang terdekat semakin kuat. PAS tidak boleh diharap untuk berganding bahu dalam menghadapi PRN Johor dan PRU 15. Sebab-sebabnya saya telah beri dalam “Keputusan PRN Melaka: Pengajaran Kepada Parti-parti Melayu Dalam PRU 15” (22 11 2021). Maka, UMNO perlu menghadapinya sendirian.

UMNO boleh merasa lega dengan keputusan PRN Melaka itu dan mengharapkan ia akan berulang di Johor. Tetapi, ada faktor-faktor lain yang mungkin menjadi penghalang.

Pertama, Johor adalah negeri TS Muhyiddin. Pengaruhnya tentu masih ada, cuma kita tidak tahu setakat mana kuatnya.

Kedua, ini kali pertama pengundi-pengundi 18 tahun hingga 21 tahun akan mengundi. Kita boleh meneka dengan yakin pengundi-pengundi muda keturunan Cina akan bersepadu mengundi calon DAP dan PH. Tetapi, perkara seperti itu tidak mungkin berlaku kepada pengundi-pengundi muda Melayu: undi mereka akan berpecah, paling kurang kepada empat kumpulan, mungkin lebih.

Pertama, ada yang idealistik yang merasa mereka lebih pandai daripada semua penjawat awam dan hendak mengubah dunia. Mereka mungkin tertarik dengan parti MUDA yang juga berpusat di Johor.

Kedua, ada sekumpulan yang menggelar diri mereka liberal, yang tidak mahu dikenali sebagai Melayu lagi dan telah lupa daratan walaupun hanya baru keluar dari kampung atau pedalaman satu atau dua generasi. Mereka ini tentu akan mengundi PH “untuk menentang politik rasis, merobohkan sistem feudal yang lapuk dan mewujudkan sebuah kerajaan yang lebih adil (fair) kepada semua orang tanpa mengira kaum.”

Ketiga, ada satu kumpulan yang taksub dengan jenama Islam, sedangkan isinya tiada apa beza dengan yang lainnya. Mereka akan mengundi PAS dan PAN.

Keempat ialah kumpulan yang merasa terhutang budi kepada BN, khususnya UMNO yang telah mengubah nasib datuk dan ibu bapa mereka hingga membolehkan keluarga dan diri mereka berada di mana mereka berada sekarang. Mereka tahu UMNO tidak sempurna tetapi, sekurang-kurangnya, ia mempunyai track record yang boleh menjadi asas ukuran. Mereka ini akan mengundi UMNO/BN.

Perpecahan akan lebih buruk jika Pejuang, Perkasa dan Warisan juga turut serta. Walaupun tidak berapa banyak undi yang mereka akan perolehi, tetapi dalam pertandingan banyak penjuru, ia cukup untuk memberi kemenangan kepada PH. Malays never learn.

Faktor yang akan amat sangat mempengaruhi golongan muda ini adalah perkataan “rasuah”, “penyalahgunaan kuasa” dan “integriti”. PH akan menggunakan perkataan-perkataan itu sebagai senjata paling tajam mereka terhadap UMNO dan golongan muda akan termakan dengannya. Sekarang pun PH telah memulakan perang urat saraf itu, dengan membesar-besarkan tuduhan tehadap TS Azam Baki.

Bagi saya, inilah faktor utama yang, jika tidak ditangani dengan tegas, akan menyebabkan kekalahan UMNO/BN dan memungkinkan berulangnya pemerintahan PH.

Maka, UMNO tidak ada pilihan. Ia mesti buang imej rasuah yang ada padanya. Ia mesti rehatkan pemimpin-pemimpinnya yang terlibat atau terpalit dengan rasuah. DS Najib dan DS Zahid mestilah berundur atau direhatkan.

Diharapkan Majlis Tertinggi UMNO dan/atau Perhimpunan Agung UMNO 2021 yang dijadualkan pada 16 hingga 19 Mac 2022 ini akan dapat menyelesaikan isu ini sebelum PRN Johor dan PRU 15. Menunggu Perhimpunan Agung UMNO 2022 mungkin terlalu lewat.

Tun Abdul Hamid Mohamad
Bekas Ketua Hakim Negara


Bilionair Russia mula rasa bahang sekatan Barat, kerugian AS$83 bilion

Sejak empat hari lalu beberapa negara Barat mula mengenakan sekatan ke atas bank dan individu kaya serta berpengaruh Russia, susulan tindakan Moscow menyerang dan menceroboh Ukraine, sebuah negara bekas Soviet Union enam hari lalu.

Kini, beberapa bilionair Russia mula merasakan bahang daripada sekatan Barat yang dikenakan selepas Presiden Vladimir Putin membuat keputusan untuk menyerang Ukraine.

Individu-individu kaya di negara itu, yang tergolong di antara 500 individu terkaya di dunia, kini telah kehilangan AS$83 bilion tahun ini, menurut Indeks Billionaires Bloomberg.

Penurunan pasaran saham secara melampau menyebabkan bank pusat Russia menghentikan dagangan tempatan pada Isnin (28 Februari 2022), sekali gus bermakna banyak saham syarikat mengalami keruntuhan.

Saham syarikat Russia yang tersenarai di London, daripada pengeluar gas Novatek kepada pembuat keluli Severstal, jatuh lebih 50 peratus pada Isnin selepas Amerika Syarikat (AS), Kesatuan Eropah (EU), Britain dan negara lain mengenakan sekatan.

Berlegar-legar di langit dengan jet Boeing, Gulfstream dan Bombardier, bilionair Russia kini menjadi lebih sengsara, setelah selepas EU menyertai Britain pada Ahad, mengharamkan pesawat persendirian milik Russia memasuki ruang udaranya.

Pembelian hartanah mewah di London juga menjadi sukar dengan Britain mengenakan undang-undang segera yang memerlukan pemilik hartanah asing mendedahkan identiti mereka, dan bukannya bersembunyi di sebalik syarikat induk.

Kapal layar mewah yang dimiliki oleh bilionair Russia juga sedang bergerak ketika AS dan sekutunya menyediakan sekatan lanjut ke atas harta mereka.

Data yang disemak oleh CNBC menunjukkan sekurang-kurangnya empat daripada kapal layar mewah milik bilionair Russia belayar ke Montenegro dan Maldives. Maldives tidak mempunyai perjanjian ekstradisi dengan AS, kata laporan itu.

EU pada Isnin mengguna pakai sekatan ke atas beberapa bilionair Russia, termasuk hartawan logam Alisher Usmanov, pemilik Kumpulan Alfa Mikhail Fridman dan Petr Aven, dan jutawan keluli Alexei Mordashov.

Langkah itu juga memberi kesan kepada jurucakap Putin, Dmitry Peskov, tokoh media kerajaan dan pegawai kanan tentera.

Digabungkan dengan sekatan yang sedia ada di AS dan Britain, pusingan terbaharu penalti yang disasarkan menunjukkan bahawa kerajaan mungkin melihat golongan elit kaya Russia sebagai satu lagi titik tekanan utama ketika Putin meneruskan pencerobohannya ke atas Ukraine yang masuk hari keenam.

Ekonomi Russia yang bernilai AS$1.5 trilion sudah pun terjejas akibat sekatan yang menyasarkan bank-bank utama dan mungkin menghalang Putin daripada mengakses sebahagian besar lebih AS$640 bilion rizab bank pusat. Sekatan tersebut telah menjejaskan pasaran negara dan memberi kesan ke atas beberapa kekayaan terbesar Russia.

Pengerusi Lukoil, Vagit Alekperov menyaksikan nilai bersihnya merosot kira-kira AS$13 bilion tahun ini, penurunan terbesar dalam kalangan 22 bilionair Russia dalam indeks kekayaan Bloomberg. Saham syarikat minyak yang didagangkan di London itu menjunam 62.8 peratus pada Isnin.

Gennady Timchenko, salah seorang individu kaya dan berpengaruh dan pertama yang disekat oleh Britain, kehilangan hampir separuh daripada nilai bersihnya tahun ini, dengan kekayaannya menjunam AS$10.6 bilion.

Rakan pemegang saham Novatek Leonid Mikhelson pula menyaksikan AS$10.2 bilion lenyap daripada kekayaannya pada 2022.

Krisis Ukraine juga telah memberi kesan kepada Roman Abramovich, salah seorang jutawan berprofil tinggi, dengan aset termasuk pegangan dalam pembuat keluli Evraz dan Chelsea Football Club.

Abramovich menyerahkan kawalan Chelsea FC kepada pemegang amanah yayasan amal kelab bola sepak Liga Perdana itu pada Sabtu. Seorang jurucakap berkata dia juga telah didekati oleh Ukraine untuk membantu menjalin perdamaian dengan Russia.

Selain daripada kelab bola sepak, yang mungkin bernilai lebih daripada AS$2 bilion, banyak asetnya yang lain juga berada di luar Russia atau disenaraikan di bursa asing.

Pegangannya dalam Evraz yang disenaraikan di London, begitu juga pegangan dalam firma tenaga Velocys dan AFC Energy, manakala jawatannya dalam syarikat teknologi Yandex disenaraikan di AS.

Abramovich, 55, yang tidak berada dalam senarai sekatan Britain, mempunyai nilai bersih kira-kira AS$13.9 bilion, turun kira-kira AS$5 bilion tahun ini. – Bloomberg.


Ekonomi Malaysia dijangka pulih susulan Pelan Pemulihan Negara

Firma penyelidik, Kenanga Research yakin ekonomi negara pulih beransur-ansur ketika negara mula beralih ke fasa kedua Pelan Pemulihan Negara (PPN) pada Julai dan Ogos dan fasa ketiga pada September dan Oktober.

Dengan keyakinan lebih banyak sektor dibenarkan menyambung semula operasi, firma penyelidikan itu berkata ekonomi dijangka terus disokong oleh industri pembuatan terutama daripada sektor eksport memandangkan permintaan luar yang berterusan.

Selain itu, kebanyakan subsektor utama (eletrik dan elektronik, sarung tangan getah) dibenarkan beroperasi walaupun pada kapasiti yang berkurangan.

“Walaupun sektor runcit kekal berada dalam tekanan dalam tempoh terdekat ini berikutan sekatan pergerakan dan penutupan operasi kedai-kedai bukan penting, impaknya dijangka tidaklah begitu teruk apabila pengguna dan perniagaan telahpun lebih bersiap sedia dengan peralihan kepada platform jualan dalam talian,” katanya dalam satu nota penyelidikan hari ini.

Memetik laporan Bernama, Kenanga Research juga berkata program vaksinasi Covid-19 yang semakin giat dijalankan sekarang juga merupakan faktor utama dalam pelan tindakan pembukaan semula ekonomi Malaysia.

Pada 15 Jun, Perdana Menteri Tan Sri Muhyiddin Yassin mengumumkan PPN, strategi keluar daripada krisis Covid-19 dan Perintah Kawalan Pergerakan (PKP) secara berfasa, yang akan dilaksanakan dari Jun hingga Disember 2021.

“Yang penting adalah hakikat ia mengambil kira purata kes harian jangkitan dan peratusan daripada penduduk yang telah menerima vaksin sebagai kayu pengukur untuk menilai kemajuan,” katanya.

Ini akan membantu memastikan pemulihan jangka panjang dengan memberi keutamaan untuk mencapai imuniti kelompok negara, di samping juga melindungi kesihatan awam.

“Bagaimanapun, impak ekonomi daripada sekatan pergerakan yang berterusan adalah besar dengan perdana menteri menyatakan bahawa PKP 3.0 sekarang menyebabkan negara kerugian RM1.0 bilion sehari.

“Namun begitu, pakej fiskal PEMERKASA Tambahan bernilai RM40 bilion dan sasaran untuk meluaskan pembukaan semula ekonomi seawal Julai sepatutnya membantu membendung impak negatif ke atas pemulihan ekonomi Malaysia,” katanya.

Kenanga Research berkata ia mengekalkan unjuran pertumbuhan keluaran dalam negara kasar (KDNK) antara 5-6 peratus meskipun pengumuman pelan pemulihan tersebut.

“Setakat ini, kerajaan telah mengumumkan suntikan fiskal langsung bernilai RM71 bilion (4.6 peratus daripada KDNK) daripada sejumlah RM368.6 bilion (25.7 peratus daripada KDNK) pakej rangsangan sejak pandemik itu melanda tahun lepas,” katanya.

Akhir sekali, ia berpandangan prospek pertumbuhan ekonomi Malaysia mungkin terjejas oleh kemungkinan pergolakan politik tempatan memandangkan parlimen mungkin bersidang semula pada September atau Oktober, sekiranya situasi Covid-19 terkawal.

“Seterusnya, sekiranya situasi politik memburuk ia mungkin akan menjejaskan pembentangan Belanjawan 2022 negara,” kata firma penyelidikan itu.


Misi HM4P ke Palestin ditangguh atas faktor keselamatan: Azeez

Oleh Hiekal Rosli
Jurugambar Agenda Daily yang turut serta dalam HM4P

Setelah 31 hari berkelana di bumi Mesir dan Jordan akhirnya Misi Humanitarian Mission 4 Palestin (HM4P) anjuran Biro Kebajikan UMNO Malaysia (BKUM) melabuhkan tirai buat sementara, tanpa dapat memasuki Semenanjung Gaza.

Keputusan itu dibuat ketua misi berkenaan Datuk Seri Abdul Azeez Abdul Rahim setelah mendapat nasihat Timbalan Perdana Menteri, Datuk Seri Ismail Sabri Yaakob hari ini

“Atas nasihat Timbalan Perdana Menteri, Datuk Seri Ismail Sabri Yaakob, misi HM4P ditangguhkan,” kata Azeez.

Katanya beliau telah berbincang dengan Timbalan Perdana Menteri dan memaklumkan pihak tentera Mesir tidak dapat memberi jaminan keselamatan susulan keadaan tidak menentu di Semenanjung Gaza.

Ini susulan beberapa hari lalu tentera udara rejim Zionis melakukan serangan udara di sekitar Semenanjung Gaza dengan alasan membalas tindakan pejuang Palestin yang melepaskan belon pembakar ke kawasan mereka.

Azeez berkata walaupun HM4P mendapat kelulusan kerajaan Mesir, tetapi pihak tentera yang akan membawa rombongan bantuan tidak dapat memberikan jaminan keselamatan.

“Buat masa ini, HM4P hanya mendapat kelulusan untuk ke sempadan Rafah sahaja tanpa masuk ke Gaza,” katanya sambil menambah mereka akan menaiki pesawat untuk pulang ke Malaysia jam 1 pagi Khamis dari Kaherah, Mesir.

Misi kemanusiaan itu bermula 19 Jun lalu dengan kumpulan pertama bertolak ke Jordan dan mengagihkan sumbangan kepada beberapa kem pelarian Palestin di sekitar Amman, selain menyalurkan bantuan wang tunai bagi memperbaiki Masjid Al-Aqsa yang rosak akibat pencerobohan askar dan polis rejim Zionis Israel.

Sementara itu, Ismail Sabri ketika sidang video bersama anggota HM4P turut menasihatkan Azeez dan pasukannya menangguhkan misi berkenaan.

“Oleh kerana keadaan di Gaza masih tidak menentu, maka saya menasihati Datuk Seri Azeez dan team untuk pulang dulu ke Malaysia. InsyaAllah jika keadaan stabil mereka boleh ke Gaza semula.

“Kepada rakyat Malaysia yang di kasihi, setiap orang ada pengorbanannya, di dalam pengorbanan juga pasti ada ujian-Nya. Tetapi Allah itu Maha Pengasih lagi Maha Penyayang, Dia mengetahui setiap pengorbanan seorang insan. Semoga setiap usaha dan pengorbanan itu dijadikan asbab kebahagian yang dapat untuk semua,” katanya.


10 kluster pendidikan semalam

Sepuluh jangkitan dalam kategori pendidikan adalah antara 17 kluster baharu Covid-19 yang dikesan di lima negeri dalam tempoh 24 jam semalam, lapor Kementerian Kesihatan (KKM), hari ini.

Berdasarkan statistik laman sesawang Covidnow KKM, empat daripada kluster pendidikan itu dilaporkan di Kelantan; masing-masing dua di Selangor dan Pahang; dan masing-masing satu di Sabah serta Perak.

Kluster pendidikan yang dilaporkan di Kelantan ialah:

Kluster pendidikan di Selangor pula ialah:

Dua kluster di Pahang ialah:

Kluster pendidikan di Sabah ialah Kluster Jalan Kebulian, Kota Marudu membabitkan 16 kes, dan Kluster Jalan Taiping-Kuala Kangsar di Kuala Kangsar, Perak (11 kes).

Sementara itu, dua kluster kumpulan berisiko tinggi dilaporkan di Pulau Pinang, dan masing-masing satu di Kelantan serta Johor.

Manakala tiga kluster tempat kerja dikesan di Johor, Perak dan Pahang.


Lost and disillusioned

LETTERS

I joined the DAP in Penang back in 1988 at the age of 18, believing it was the right party for a person like me to fight for democracy and equality in the country.

Back then as an eager, young member, I had three leaders I looked up to – Karpal Singh, Kerk Kim Hock and Lim Kit Siang – but sadly two of them have since left us.

The DAP’s ideologies and vision at the time were clear and precise and we all had one common enemy which was Barisan Nasional.

I learned a lot from these three leaders and when Karpal Singh and Kerk left us, I was deeply saddened and only had Kit Siang left as someone I looked up to.

I fought tooth and nail for the DAP, including at every Bersih rally after Anwar Ibrahim’s arrest.

The MCA back then was our enemy, a component of BN that we were out to dethrone and destroy. Never in my wildest dreams, or even nightmares did I imagine the DAP ever joining forces or worse, bowing to Umno or MCA.

Sadly, today, things have taken such a drastic turn and everything I once believed in and trusted has been crushed.

It is not only about Kit Siang using the songkok, but much more than that. I am confused as to even why did Kit Siang even accept the Tan Sri title in the first place?

What is so important about that? I recall numerous DAP leaders strongly opposing the use of the songkok during state assembly sittings and also royal events, and these occurred at a time when Kit Siang himself was the party’s secretary-general.

Why have things flip-flopped so easily? Is it because DAP is now hungry for power and glory? Does Kit Siang now think he deserves to be called a Tan Sri and this would make him a better person?

To me, and I am sure many other staunch DAP supporters, it is truly a sad day in our national politics.

Not only have we agreed to work with our arch-rivals, but are now slowly and surely selling out on all the things we once fought for, believed in and were close to our hearts.

Perhaps it is time for people like me to look for “greener pastures” where we can continue our honest fight for a better nation for our children.

Andrew Seah
Jalan Yeap Chor Ee
Penang

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Bot bawa PATI karam guna empat enjin 200 kuasa kuda

Sebelas mayat pendatang asing tanpa izin (PATI) ditemui setelah bot mereka karam dalam kejadian jam 4.30 pagi semalam, manakala 25 lagi dilaporkan masih hilang, dengan 14 individu terselamat.

Tragedi itu berlaku ketika bot sindiket pemerdagangan manusia membawa 50 PATI dari Indonesia cuba mendarat di perairan Tanjung Balau, Johor, dalam cuaca buruk, sebelum mengambil pendatang lain pulang ke Indonesia.

Siasatan awal pihak berkuasa Malaysia mendapati sindiket terbabit mahu menurunkan semua PATI di pantai Tanjung Balau, tetapi ombak yang terlalu besar menyebabkan bot itu terbalik.

Bot berkenaan menggunakan empat enjin Yamaha yang masing-masing mempunyai empat injap sebaris dengan 200 kuasa kuda. Ia dianggarkan berharga lebih RM22,000 setiap satu.

Sementara itu memetik Bernama, sindiket terbabit sepatutnya mendaratkan semua penumpang warga Indonesia di Kampung Tengah, di Kota Tinggi, dan mengambil sekumpulan warga Indonesia lain untuk pulang ke republik berkenaan.

Bagaimanapun, bot itu yang difahamkan berlepas dari Batam, Indonesia kira-kira jam 11 malam kelmarin dipercayai ‘bertukar haluan’ menuju ke arah Pantai Tanjung Balau, yang terletak dua hingga tiga kilometer dari lokasi asal.

Pegawai Memerintah Rejimen Ketujuh Artileri Diraja, Leftenan Kolonel Mohamed Ridzal Radzuan, berkata bot berkenaan yang dipercayai dikendalikan sebuah sindiket, bertindak menukar lokasi pendaratan apabila menyedari kehadiran pasukan keselamatan di kawasan berkenaan.

Terdahulu, pasukannnya telah mengesan sebuah bot yang kelihatan mencurigakan berdekatan Kampung Tengah dan menjejaki sekumpulan pendatang tanpa izin sedang bersembunyi di dalam semak di kampung itu.

“Siasatan awal mendapati mereka (sindiket) mahu menurunkan penumpang di pantai Tanjung Balau, tetapi ombak yang terlalu besar menyebabkan bot terbalik,” katanya ketika ditemui di Pos Angkatan Tentera Malaysia (ATM) Tanjung Sepang, semalam.

Pasukan Rejimen Ketujuh Artileri Diraja, yang kini menjaga persisiran pantai barat Johor sepanjang 210 kilometer itu, adalah pasukan terawal mengesan kehadiran bot berkenaan.

“Sepanjang saya dan pasukan menjalankan operasi di sini, keadaan cuaca tak berapa baik dan ombak besar berikutan Monsun Timur Laut.

“Bila keadaan laut begini, dan mereka (sindiket) tahu pihak berkuasa melakukan penguatkuasaan di persisir pantai..kebanyakan tekong ini akan lepaskan penumpang mereka di tengah laut untuk menyelamatkan diri mereka (sindiket),” katanya.

Beliau berkata, bot yang karam itu adalah bot berkuasa tinggi dan mempunyai empat enjin dengan 200 kuasa kuda setiap satu.

“Bot besar memang jadi pilihan sindiket terutama melalui kawasan berombak besar seperti ini,” katanya.

Selain itu, hasil siasatan awal terhadap pendatang tanpa izin yang ditahan, kebanyakan mereka bukan kali pertama datang ke negara ini, malah sudah acap kali berulang-alik bagi mencari rezeki.

Mohamed Ridzal berkata, sindiket itu turut disifatkan ‘hati kering’ kerana menurunkan penumpang di tengah laut dengan pendatang tanpa izin itu rata-ratanya tidak mengetahui nasib mereka sebelum masuk ke dalam negara dan risiko yang perlu dihadapi apabila mengikuti laluan yang tidak sah dan berbahaya.

Beliau berkata, cabaran bagi pihak ATM adalah untuk memastikan keselamatan kawasan tanggungjawab (KTJ) kekal terpelihara meskipun mempunyai kekangan dengan KTJ sepanjang 210 kilometer hanya terdapat 25 pos pemerhati selain kekurangan anggota dan pegawai.

Bagaimanapun, beliau menjelaskan pihaknya juga sering menukar modus operandi dan taktik bagi mengatasi cabaran berkenaan dalam usaha memastikan keselamatan perairan negara terjaga.

Selain itu, kerjasama antara agensi penguat kuasa lain menerusi Ops Benteng seperti Polis Diraja Malaysia, Agensi Penguatkuasaan Maritim Malaysia dan pihak berkuasa tempatan juga diteruskan dan sentiasa diperhebat.

Sejak 19 November hingga semalam, Pasukan Rejimen Ketujuh Artileri Diraja menerusi Ops Benteng telah menahan seramai 144 pendatang tanpa izin selain menemukan 15 mayat pendatang.


Op Selamat 18: Penunggang, pembonceng motosikal rekod kes maut tertinggi

Kemalangan maut melibatkan penunggang dan pembonceng motosikal merekodkan jumlah tertinggi dengan 88 kematian dicatatkan di seluruh negara setakat semalam sejak Op Selamat 18 sempena Aidilfitri dilancarkan pada 29 April lepas.

Timbalan Ketua Polis Negara Datuk Razarudin Husain berkata kemalangan maut membabitkan pemandu dan penumpang kenderaan lain pula mencatatkan 44 kematian diikuti pejalan kaki dengan lapan kematian serta penunggang basikal (satu kematian).

“Keseluruhan kes kematian sepanjang Op Selamat 18 adalah sebanyak 141 kematian dalam 135 kemalangan maut yang berlaku di jalan raya di seluruh negara,” katanya lapor Bernama hari ini.

Beliau berkata selain itu, polis secara keseluruhannya merekodkan sebanyak 12,985 kemalangan di seluruh negara sepanjang tempoh berkenaan.

Katanya setakat semalam juga, sejumlah 257,808 saman telah dikeluarkan ke atas pengguna jalan raya atas pelbagai kesalahan trafik.

Razarudin berkata daripada jumlah itu, sebanyak 194,445 saman dikeluarkan atas kesalahan utama iaitu memotong barisan, memotong garisan berkembar, memandu di lorong kecemasan, melanggar lampu isyarat merah, memandu melebihi had laju yang dibenarkan serta menggunakan alat telekomunikasi.


Kos baiki infrastruktur rosak akibat banjir RM1.4 bilion

Kementerian Kerja Raya (KKR) memperuntukkan RM1.4 bilion bagi kerja membaik pulih infrastruktur kritikal membabitkan 987 lokasi jalan rosak, jambatan runtuh dan runtuhan cerun yang terjejas susulan bencana banjir di seluruh negara setakat ini.

Lokasi berkenaan membabitkan cerun runtuh 449 lokasi, banjir (443), banjir kilat (62), jalan runtuh (23), jalan mendap dan jambatan rosak atau runtuh masing-masing dengan lima lokasi, menurut laporan Bernama.

Menteri berkenaan Datuk Seri Fadillah Yusof berkata daripada jumlah tersebut sebanyak 928 telah selesai kerja pembersihan dan dibuka untuk laluan sekurang-kurangnya satu lorong setakat hari ini.

“Jangkaan siap bergantung pada tahap kerosakan, fokus kami adalah jalan kritikal, kami akan pastikan jalan terputus itu akan dapat dilalui…jambatan dan cerun mungkin akan ambil masa untuk disiapkan berbanding jalan raya.

“Kami dah mulakan serta-merta selepas banjir reda dan ada jalan yang dah siap bulan ini, selain itu ada juga yang ambil masa sekurang-kurangnya enam bulan dan insya-Allah, dalam tahun ini kami usaha untuk siapkan semua,” katanya.

Fadillah terdahulu meninjau jambatan Kampung Bemban yang terjejas banjir hari ini.

Beliau berkata kerja pembaikan infrastruktur terbabit turut mendapat kerjasama daripada beberapa agensi dan kementerian termasuk kementerian Pembangunan Luar Bandar serta kerajaan negeri.

Dalam pada itu, beliau berkata di Negeri Sembilan pula sebanyak 67 daripada 75 lokasi jalan, jambatan dan cerun telah pun selesai dibersihkan membabitkan keseluruhan kos berjumlah RM72.9 juta dengan kerja pembaikan dijangka siap sepenuhnya pada Jun 2022.

“Kerja pemasangan Jambatan Bailey sepanjang 18 meter merentasi Sungai Bemban di sini juga sedang dilaksanakan dan dijangka siap pada 21 Jan ini, jadi kami harap dengan adanya jambatan ini, satu-satunya jalan perhubungan kampung ini dapat dilalui,” katanya.

Selain itu, beliau berkata kerja pembersihan runtuhan tanah di Jalan Jeram Toi di sini telah dilaksanakan dengan kos sebanyak RM1 juta untuk kerja pembaikan jalan dan pembetungan dan dijangka siap sepenuhnya pada Mei ini termasuk lokasi lain yang terjejas akibat banjir di seluruh negeri ini.


Kes cecah 10 ribu, Khairy sahkan negara berdepan gelombang Omicron

Malaysia kini sudah sepenuhnya berdepan dengan gelombang varian Omicron, kata Menteri Kesihatan Khairy Jamaluddin Abu Bakar.

Menerusi satu hantaran di Twitter rasminya, beliau berkata kes harian Covid-19 dijangka akan mencecah 15,000 tidak lama lagi, menurut laporan Bernama.

“Masih satu juta warga emas di negara belum menerima dos penggalak (vaksin Covid-19). Tolong maklum kepada orang-orang tua kesayangan anda untuk mendapat dos penggalak dengan segera,” menurut hantaran itu hari ini.

Beliau berkata demikian sebagai maklum balas perkongsian Ketua Pengarah Kesihatan Tan Sri Dr Noor Hisham Abdullah di akaun Twitternya mengenai imej Berisiko-Terdedah-Berjangkit-Diasingkan (SEIR) kes harian Covid-19 dan unjuran kes dari 31 Ogos 2021 hingga 31 Mac ini.

Sementara itu, dalam hantaran berasingan, Khairy turut menyeru orang ramai untuk mengambil dos penggalak dan menekankan tujuan utama vaksin Covid-19 adalah bagi mengurangkan keseriusan gejala.

“Dengan dos penggalak perlindungan anda daripada gejala serius yang boleh menyebabkan kemasukan ke hospital/ICU (unit rawatan rapi) lebih baik. Dapatkan suntikan dos penggalak,” katanya.

Malaysia kembali merekodkan kes baharu Covid-19 melebihi 10,000 apabila 10,089 kes baharu dilaporkan hari ini berbanding 9,117 semalam, menjadikan jumlah kumulatif wabak itu kini meningkat kepada 2,914,220 kes.


Kabinet lulus 90.5% perakuan MPN, tapi laksana hanya 23.2 peratus

Majlis Pemulihan Negara (MPN) hari ini (27 September 2022) mendedahkan walaupun Kabinet telah meluluskan 90.5% daripada perakuan-perakuan majlis itu berkaitan inisiatif-inisiatif yang berorientasikan tindakan (action-oriented) dan segera (immediate) untuk dipertimbangkan oleh Kerajaan namun dari segi pelaksanaannya ia mengecewakan.

Pengerusinya, Tan Sri Muhyiddin Yassin berkata, daripada 69 perakuan berkaitan isu-isu utama hanya 16 perakuan atau 23.2% telah selesai dilaksanakan.

‘’Manakala 30 perakuan (43.5%) masih dalam pelaksanaan, 14 perakuan (20.3%) belum dilaksanakan atau tiada maklum balas daripada kementerian atau agensi berkaitan dan 9 perakuan (13%) masih menunggu keputusan Kabinet,’’ katanya.

Beliau berkata demikian pada sidang media selepas mempengerusikan mesyuarat MPN di Kuala Lumpur hari ini.

Muhyiddin turut memberi beberapa contoh perakuan utama MPN yang prestasi pelaksanaannya adalah tidak memuaskan antaranya berkaitan dengan isu kekurangan tenaga kerja asing terutamanya dalam industri PMKS yang menjejaskan produktiviti dan merencat proses pemulihan negara.

‘’Bagi menangani masalah ini, MPN dalam mesyuaratnya pada 2 Disember 2021 telah memperakukan kepada kerajaan supaya menubuhkan Jawatankuasa Tindakan Khas Berkenaan Kekurangan Tenaga Kerja Dalam PMKS yang diterajui oleh Kementerian Sumber Manusia. Tugas Jawatankuasa Tindakan Khas ini ialah untuk meneliti dengan terperinci apakah permasalahan dalam pengambilan pekerja asing dan mencari jalan penyelesaiannya dengan kadar segera.

‘’Namun begitu, dalam beberapa mesyuarat MPN selepas itu, wakil PMKS masih menimbulkan masalah kekurangan tenaga kerja asing yang terus membelenggu industri PMKS. MPN dalam beberapa mesyuarat sebelum ini dan pada mesyuarat hari ini telah menjemput Kementerian Sumber Manusia untuk membentangkan kemajuan status penggajian pekerja asing,’’ katanya.

Beliau berkata, MPN dimaklumkan sebanyak 1,152,276 permohonan kuota pekerja asing telah diterima daripada semua sektor industri daripada Januari hingga September 2022 dan daripada jumlah ini, sebanyak 467,223 (40.5%) kuota telah diluluskan tetapi hanya 76,000 (6.5%) pekerja asing telah dibawa masuk ke negara ini setakat 12 September lalu.

‘’Data ini menunjukkan jumlah kemasukan pekerja asing adalah jauh lebih rendah daripada keperluan sebenar industri. Bagi MPN, isu kekurangan tenaga kerja asing di negara ini masih meruncing dan tidak dapat diselesaikan oleh kerajaan walaupun MPN telah membangkitkan isu ini sejak bulan Disember tahun lalu,’’ katanya.

Muhyiddin menegaskan, MPN berpandangan langkah segera mestilah diambil oleh Kementerian Sumber Manusia untuk mempercepatkan proses kemasukan pekerja asing yang diperlukan oleh semua sektor industri bagi menyokong proses pemulihan negara.

‘’Saya juga meminta supaya Perdana Menteri mengambil perhatian utama terhadap isu ini dan memastikan permasalahan yang dihadapi oleh industri dapat diselesaikan dengan seberapa segera,’’ katanya. – WartaRakyat


Sidang khas Parlimen 26 Julai hingga 2 Ogos, Dewan Negara 3-5 Ogos

Kerajaan bersetuju menetapkan tarikh sidang Dewan Rakyat dan Dewan Negara selama lima hari mulai 26 hingga 29 Julai, kata kenyataan Pejabat Perdana Menteri, hari ini.

Sidang Parlimen itu bertujuan memberi penerangan kepada Ahli-Ahli Parlimen mengenai Pelan Pemulihan Negara (PPN) dan meminda semua perundangan dan peraturan bagi membolehkan persidangan Parlimen diadakan secara hibrid, kata kenyataan itu.

“Kerajaan telah bersetuju untuk menasihati Seri Paduka Baginda Yang di-Pertuan Agong supaya Mesyuarat Khas Penggal Ketiga Parlimen Keempat Belas diadakan selama lima hari mulai 26 hingga 29 Julai dan 2 Ogos 2021 bagi Dewan Rakyat dan 3 hari mulai 3 hingga 5 Ogos 2021 bagi Dewan Negara,” katanya.

Kenyataan itu berkata berdasarkan Fasal (3) Perkara 150 Perlembagaan Persekutuan, semua proklamasi darurat dan ordinan yang dibuat oleh Yang di-Pertuan Agong akan dibentangkan di hadapan kedua-dua Majlis Parlimen.

“Mesyuarat akan diadakan mengikut prosedur operasi standard (SOP) yang akan ditentukan oleh Majlis Keselamatan Negara dan Kementerian Kesihatan.

“Nota Jemaah Menteri telah diedar secara berutus kepada Jemaah Menteri untuk mengambil maklum mengenai perkara ini,” katanya.


Pesakit sembuh melebihi kes baharu, nilai kebolehjangkitan Labuan RT 0

Sebanyak 22,970 pesakit Covid-19 disahkan sembuh dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah, hari ini.

Angka terbaharu itu melonjakkan kumulatif sembuh sejak pandemik Covid-19 melanda negara kepada lebih 1.82 juta kes atau 88.2 peratus daripada 2,067,327 kes positif keseluruhan, katanya.

Pada masa sama beliau berkata sebanyak 19 kluster baharu dikesan dalam tempoh 24 jam itu menjadikan keseluruhannya 5,247 kluster dengan 3,860 telah ditamatkan dan 1,387 lagi masih aktif.

“Sebelas daripada kluster baharu hari ini membabitkan tempat kerja, enam komuniti dan dua kumpulan berisiko tinggi yang dilaporkan di Johor membabitkan 22 kes.

“Daripada jumlah kluster komuniti itu masing-masing dua direkodkan di Kelantan dan Pahang, dan masing-masing satu di Kedah dan Sarawak,” katanya dalam kenyataan hari ini.

Beliau berkata daripada 11 kluster tempat kerja itu pula, empat kes dilaporkan di Perak membabitkan 385 individu dengan kluster Jalan Simpang Pulai Cameron di daerah Kinta merekodkan 257 jangkitan.

Selangor dan Johor masing-masing mencatatkan dua kluster tempat kerja, dan masing-masing satu di Melaka, Pahang, dan Kuala Lumpur.

Mengenai 17,574 jangkitan baharu yang direkodkan hari ini, 2,136 membabitkan pesakit bukan warganegara Malaysia.

Dr Noor Hisham berkata daripada jumlah kes baharu itu juga 244 adalah pesakit kategori 3, 4, dan 5, manakala 17,333 kes lagi terdiri daripada kategori 1 dan 2.

Beliau juga memaklumkan seramai 1,223 pesakit masih dirawat di unit rawatan rapi (ICU) – turun berbanding 1,234 pesakit yang dicatat semalam – dengan 891 daripadanya disahkan dijangkiti Covid-19 dan 332 kes lagi masih dalam siasatan, disyaki dan kemungkinan positif Covid-19.

Seramai 720 pesakit pula memerlukan alat bantuan pernafasan membabitkan 410 pesakit yang disahkan positif Covid-19, dan 310 lagi masih dalam siasatan.

Mengenai kadar kebolehjangkitan Dr Noor Hisham berkata berdasarkan nilai RT Malaysia secara keseluruhan mencatatkan bacaan 0.98.

Ini merupakan petanda positif kerana meskipun lebih banyak sektor ekonomi dan sosial dibuka kebelakangan ini, keadaan kelihatan terkawal dan menunjukkan ianya bertambah baik secara perlahan-lahan.

Negeri yang mencatatkan nilai RT yang tertinggi adalah Sarawak (RT 1.11), diikuti Perlis dan Terengganu (RT 1.04), Perlis (RT 1.03), Pahang (RT 1.02), Johor dan Pulau Pinang (RT 1.01) dan Kelantan (RT 1.00).

Negeri lain mencatatkan nilai RT antara 0 (Labuan) dan 0.93 (Sabah).


SOSMA: MP UMNO sabotaj sidang Parlimen untuk tekan Ismail Sabri?

Lima puluh daripada 220 Ahli Parlimen (MP), termasuk daripada UMNO, tidak hadir pada sesi petang sidang Dewan Rakyat untuk meluluskan usul melanjutkan tempoh pelaksanaan akta SOSMA sehingga lima tahun lagi, semalam.

Akta Kesalahan Keselamatan (Langkah-Langkah Khas) 2012 atau SOSMA dikuatkuasakan bagi menyediakan langkah-langkah khas berkaitan kesalahan keselamatan bertujuan mengekalkan keamanan dan keselamatan negara.

Akta ini digubal bagi menggantikan Akta Keselamatan Dalam Negeri 1960 (ISA). Dewan Rakyat meluluskan akta itu pada 17 April 2012, mendapat perkenan Diraja pada 18 Jun dan diwartakan pada 22 Jun 2012.

Melalui undi belah bahagian yang juga telah mencetuskan hiruk-pikuk di dalam dewan, usul dibentang Menteri Dalam Negeri Datuk Seri Hamzah Zainudin itu, menyaksikan 84 MP bersetuju manakala 86 (pembangkang) tidak bersetuju.

Yang Dipertua Dewan Rakyat Tan Sri Azhar Azizan Harun ketika mengumumkan keputusan undi itu berkata seramai 50 MP tidak hadir.

Antara yang tidak hadir ialah MP Bagan Datuk yang juga Presiden UMNO Datuk Seri Ahmad Zahid Hamidi, yang kemudian mengambil kesempatan cuba menunjukkan kelemahan kerajaan yang ada sekarang yang ditadbir Datuk Seri Ismail Sabri Yaakob.

Pada masa sama beliau mengatakan memorandum persefahaman (MoU) yang ditandatangani itu adalah antara Kerajaan Perikatan Nasional (PN) dan Pakatan Harapan (PH).

Antara yang disebut Zahid dalam kenyataan hari ini ialah:

“Ini kerana, jika kita merujuk kepada Memorandum Persefahaman antara pihak Kerajaan (Perikatan Nasional) dan pembangkang (Pakatan Harapan), Perkara 3 dengan jelas menegaskan bahawa pihak pembangkang hendaklah bersetuju, atau berkecuali, dalam apa-apa usul yang dibawa oleh Kerajaan.”

Zahid terus mengambil kesempatan untuk menempelak Kerajaan Keluarga Malaysia diterajui Ismail Sabri yang mendapat dukungan majoriti MP Perikatan Nasional (PN).

Untuk rekod, MoU itu ditandatangani Ismail Sabri yang juga Naib Presiden UMNO dengan pimpinan kanan PH, termasuk cikgu kepada Zahid, Presiden PKR Datuk Seri Anwar Ibrahim pada 13 September 2021.

Serangan terhadap kerajaan, Ismail Sabri dan pembangkang dilakukan pemimpin tertinggi parti itu, termasuk Timbalan Presiden UMNO Datuk Seri Mohamad Hasan, tanpa melihat kesalahan mereka sendiri yang tidak hadir pada sidang Dewan Rakyat semalam.

Justeru, adakah ketidakhadiran MP-MP UMNO dan Barisan Nasional (BN) itu semalam telah dirancang lebih awal bagi menggagalkan usul penting keselamatan negara?

Atau, adakah ianya satu sabotaj daripada UMNO dan BN – parti diterajui Zahid dan dinasihati Datuk Seri Najib Razak – untuk menunjukkan kelemahan kerajaan pimpinan Ismail Sabri?

Sedangkan, jika UMNO dan BN benar-benar bertanggungjawab dan mementingkan rakyat serta negara, mereka sepatutnya hadir untuk menyokong usul itu sekali gus mengalahkan pembangkang.

Justeru, Ismail Sabri harus terus berhati-hati terhadap ‘wayang’ yang dimainkan kepimpinan UMNO dan BN untuk melemah dan memalukan pantadbiran Keluarga Malaysia.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ku Nan pernah ditawar jawatan TPM supaya keluar UMNO

Ahli Parlimen (MP) Putrajaya, Datuk Seri Tengku Adnan Mansor mendakwa, beliau pernah ditawarkan jawatan Timbalan Perdana Menteri (TPM) oleh kerajaan sebelum ini sekiranya bersedia meninggalkan UMNO.

Namun, kerana sayangkan UMNO dan tidak mahu dilabel sebagai pengkhianat, Tengku Adnan enggan mengikut kehendak pihak berkenaan kerana beliau yakin hanya parti keramat itulah yang akan menentukan masa depan orang Melayu, menjaga agama Islam dan memelihara negara.

Tengku Adnan bagaimanapun tidak menjelaskan secara terperinci kerajaan yang mana menawarkannya jawatan tersebut.

“Saya telah diminta untuk memberikan sokongan kepada mereka, lompat kepada parti mereka dan diberikan janji pelbagai jawatan sehinggakan jawatan penghabisan adalah sebagai TPM.

“Namun demi Allah, apa yang saya ada hari ini adalah kerana UMNO dan saya tidak akan mengkhianati parti saya.

“Walau apa pun terjadi, saya tidak akan mengikut apa yang dikehendaki mereka kerana saya amat yakin hanya UMNO yang akan menentukan masa depan orang Melayu, agama saya terjaga dan negara terpelihara dengan hala tuju yang benar,” katanya dalam laporan MalaysiaGazette.

Menurut bekas Menteri Wilayah Persekutuan itu lagi, disebabkan beliau tidak tunduk pada permintaan pihak tersebut, beliau dituduh dengan pelbagai tuduhan sehingga terpaksa turun naik mahkamah.

Untuk rekod, Tengku Adnan didakwa dalam kapasitinya sebagai seorang penjawat awam iaitu Menteri Wilayah Persekutuan, menerima RM2 juta daripada Pengarah Aset Kayamas Sdn. Bhd. (AKSB), Tan Sri Chai Kin Kong melalui cek didepositkan ke dalam akaun bank milik syarikat Tadmansori Holdings Sdn. Bhd. yang beliau mempunyai kepentingan dan diketahui syarikat AKSB ada perhubungan dengan tugas rasminya.

Beliau didakwa melakukan kesalahan itu di CIMB Bank Berhad, Cawangan Pusat Bandar Damansara pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya jika sabit kesalahan.

Sehubungan itu, Tengku Adnan berkata, beliau berjanji untuk terus berjuang demi agama, bangsa dan negara bagi memastikan hasrat sesetengah pihak untuk melihat UMNO terkubur, gagal.

“Kerana itu, walaupun kita menghadapi onar yang begitu ketara terutama daripada parti serpihan yang inginkan UMNO ini gugur namun kita bersyukur kerana sehingga hari ini hasrat mereka untuk melihat UMNO terkubur adalah gagal.

“Oleh kerana kerakusan kerajaan yang baru menang ketika itu, mereka telah mengambil tindakan perundangan dan UMNO dituduh dengan pelbagai tuduhan politik bertujuan melemahkan ahli parti.

“Mereka berbuat demikian kerana kemenangan itu tidak begitu selesa, maka mereka membuat pelbagai cara untuk mendapatkan sokongan dari wakil rakyat UMNO untuk lompat menjadi ahli mereka,” katanya lagi.


UMNO janji nak bantu Felda, tapi saya hapus hutang peneroka: Muhyiddin

Pengerusi Perikatan Nasional (PN), Tan Sri Muhyiddin Yassin memberitahu beliau mempunyai cara untuk membantu melipat gandakan aset dimiliki peneroka Felda.

“Kalau saya dipilih sebagai kerajaan dan diberikan kedudukan untuk memimpin negara. Saya ada idea yang saya nak gunakan nanti, bagaimana aset dan khazanah yang ada dimiliki oleh peneroka Felda nak dilipat gandakan nilai dan hasilnya. Hidup dia (peneroka) lebih baik dan terjamin.

“Ha kalau mahukan itu pilihlah Perikatan Nasional. Baru saya boleh beritahu  macam mana cara kerana ada banyak pakar-pakar yang datang menyatakan boleh bantu saya kalau sekiranya berhajat. Bukan hanya nak menampung peneroka tetapi juga untuk membantu negara,” katanya kepada pemberita selepas melawat pengundi di Pagoh, hari ini.

Sebelum ini, kurang setahun beliau mentadbir negara Ahli Parlimen Pagoh itu berjaya membantu menyelesaikan hutang peneroka sebanyak RM8.3 bilion serta mengambil balik 82 peratus saham Felda Global Venture (FGV) yang sebelum ini disenaraikan ketika Datuk Seri Najib Razak menjadi perdana menteri.

Menurutnya keputusan itu dibuat dulu kerana memahami masalah kewangan itu membelengu peneroka sudah terlalu lama.

“Kan banyak kes-kes dia (Najib) janji nak selesaikan hutang. Siapa selesaikan hutang Felda? Saya selesaikan. Tak sampai setahun saya masuk dalam kerajaan (sebagai) perdana menteri, saya buat keputusan menghapuskan RM8.9 bilion hutang peneroka Felda.

“Bukan fasal apa, fasal saya tahu mereka (peneroka) sudah lama, mungkin banyak masalah-masalah kewangan dan sebagainya tak mampu nak bayar balik. Kerajaan buat keputusan untuk tak payah bayar.

“Kemudian saya selamatkan mereka, saya berikan satu jumlah RM9.9 bilion dalam bentuk sukuk (Islamic bond). Keluarkan bon pinjam untuk menyelamatkan Felda.  Jadi saya tak tahulah kalau orang Felda tak menimbang apa yang telah pun saya lakukan dalam tempoh kurang setahun,” katanya.


143 PATI ditahan, bot terkandas di beting pasir

Seramai 143 pendatang tanpa izin termasuk 134 etnik pelarian Rohingya ditahan di perairan laut Kuala Kurau hari ini.

Ketua Polis Perak Datuk Mior Faridalathrash Wahid berkata kesemua mereka yang berumur lingkungan lima tahun hingga 40-an itu ditahan kira-kira enam batu nautika di perairan laut Kuala Kurau di antara 7 pagi hingga 12.30 tengah hari.

“Semua warga asing itu termasuk empat lelaki warga Bangladesh dan lima lelaki Myanmar ditahan selepas bot yang dinaiki mereka tersangkut pada beting pasir Kalumpang di perairan berkenaan.

“Mereka yang ditahan itu membabitkan 66 lelaki dan 59 wanita serta kanak-kanak lelaki dan perempuan masing-masing sembilan orang,” katanya memetik laporan Bernama, hari ini.

Beliau berkata mereka datang dari Myanmar dan berada di perairan itu setelah bot dinaiki tersangkut pada beting pasir.

Katanya semasa pemeriksaan, seramai 87 orang berada di atas bot manakala yang lain bertindak melarikan diri dengan berenang ke daratan sebelum ditahan.


Ronald dilantik Ketua Bersatu Sabah ganti Hajiji sokong Anwar

Bersatu melantik Datuk Seri Dr Ronald Kiandee sebagai Ketua Badan Pimpinan Negeri Bersatu Sabah selepas menerima watikah yang berkuat kuasa pada 10 Disember lalu.

Naib Presiden Bersatu itu dilantik bagi menggantikan Datuk Seri Hajiji Noor yang keluar parti dan menyokong kerajaan dipimpin Perdana Menteri Datuk Seri Anwar Ibrahim dan sedang bergelut dengan kemelut politik antara UMNO Sabah ketika ini.

Watikah pelantikan itu disampaikan oleh Presiden parti, Tan Sri Muhyiddin Yassin, selepas selesai Mesyuarat Biro Politik hari ini.

Hadir sama, Setiausaha Agung BERSATU, Datuk Seri Hamzah Zainudin dan Naib Presiden Bersatu Datuk Dr Mohd Radzi Md Jidin.

Ronald juga turut dilantik sebagai Pengerusi Badan Perhubungan Negeri Perikatan Nasional (PN) Sabah.

Pada perjumpaan khas Badan Pimpinan Negeri Bersatu Sabah di Kota Kinabalu pada 8 Januari lalu, Ronald berkata Bersatu Sabah kekal utuh malah bertambah kukuh walau beberapa pemimpin meninggalkan parti.

Ronald berkata hakikatnya penghijrahan mereka ini tidak memberi kesan terhadap kekuatan parti di peringkat akar umbi.

“Bersatu Sabah akan terus diperkasakan dan penyertaan beberapa pemimpin baru di semua peringkat akan merealisasikan hasrat parti untuk bangkit semula.

“Kepimpinan Badan Pimpinan Negeri akan dikemaskini dalam masa terdekat ini bagi menggerakkan jentera parti menghadapi cabaran politik negeri,” katanya.


Undi awal PRN Melaka bermula esok dengan 11,557 pengundi

Seramai 11,557 orang pengundi awal akan menunaikan tanggungjawab masing-masing di 24 pusat mengundi yang dibuka pada 8 pagi esok bagi Pilihan Raya Negeri (PRN) Melaka ke-15.

Setiausaha Suruhanjaya Pilihan Raya (SPR) Datuk Ikmalrudin Ishak berkata jumlah pengundi awal itu terdiri daripada 9,217 anggota tentera dan pasangan serta 2,340 anggota polis.

“Sepanjang proses undi awal ini, pematuhan kepada Garis Panduan Pencegahan COVID-19 di bawah Pelan Pemulihan Negara yang berkuat kuasa seperti penjarakan fizikal, pemakaian pelitup muka, penggunaan pensanitasi tangan, saringan suhu badan dan merekodkan kehadiran akan dilaksanakan,” katanya lapor Bernama dalam satu kenyataan hari ini.

Ikmalrudin berkata proses pengundian awal itu akan disaksikan oleh ejen-ejen calon bertanding dan SPR akan menyiarkan proses pengundian itu secara live streaming menerusi Facebook SPR.

Beliau berkata kesemua peti undi pengundian awal akan disimpan di lokap-lokap balai polis dan kertas-kertas undi tersebut hanya akan dikira pada 20 Nov bermula 4 petang.

“Pengiraan kertas undi akan dijalankan di tempat pengiraan undi yang ditetapkan SPR dan urusan pengiraan undi akan disaksikan oleh ejen-ejen calon masing-masing,” katanya.

SPR menetapkan tarikh mengundi bagi PRN Melaka pada 20 Nov dan undi awal pada 16 Nov (esok) berikutan pembubaran DUN pada 4 Okt lepas selepas empat Ahli Dewan Undangan Negeri menarik sokongan terhadap Ketua Menteri.


Kesihatan Dr Mahathir: Petugas media berkumpul semula di IJN

Petugas media berkumpul semula di Institut Jantung Negara (IJN) di Kuala Lumpur, bagi mengikuti perkembangan terbaharu mengenai kesihatan Tun Dr Mahathir Mohamad yang kini dirawat di Unit Rawatan Koronari (CCU) sejak tiga hari lalu.

Kira-kira 20 pengamal media berkumpul berhampiran perkarangan IJN seawal jam 8 pagi dan masing-masing menunggu perkembangan terkini keadaan kesihatan bekas Perdana Menteri yang dimasukkan ke IJN sejak Khamis lalu.

Semalam, anak perempuan Dr Mahathir, Datin Marina dalam kenyataan, memaklumkan bapanya berada di dalam keadaan stabil di IJN dan memberi tindak balas yang baik kepada rawatan.

“Sejak dua hari lalu, Tun Dr Mahathir Mohamad dirawat di IJN lanjutan prosedur elektif yang berjaya dilaksanakan pada 8 Januari lalu.

“Keadaan beliau kini stabil dan memberi tindak balas yang baik kepada rawatan. Tun Dr Siti Hasmah Mohd Ali dan keluarga memohon agar rakyat mendoakan supaya beliau segera sembuh sepenuhnya,” katanya.

Ini kali kedua Dr Mahathir dimasukkan ke IJN dalam bulan ini selepas 7 Januari lalu apabila beliau menjalani prosedur perubatan elektif dan dibenar keluar enam hari kemudian.

Pada 16 Disember lalu, beliau turut dimasukkan ke pusat sama untuk pemeriksaan perubatan menyeluruh dan pemantauan lanjut sebelum dibenarkan keluar pada 23 Disember.

Malam tadi, Ikatan Setiakawan Wartawan Malaysia dan Indonesia (ISWAMI) menganjurkan bacaan doa selamat dan Yasin bagi kesihatan bekas Dr Mahathir yang diadakan secara maya malam ini.

Seramai 50 peserta terdiri daripada warga media tempatan dan juga dari negara jiran itu menyertai majlis berkenaan yang bermula pada 9.15 malam, dengan bacaan doa selamat dan tahlil diketuai penolong pengurus bahagian teknikal Pertubuhan Berita Nasional Malaysia (Bernama) Asri Junin.


Mail hari-hari merah mata, Zahid kacau minta buang kes mahkamah: Sanusi

Datuk Seri Ismail Sabri Yaakob gagal menguruskan pentadbiran kerajaan selepas sering diganggu Presiden UMNO, Datuk Seri Ahmad Zahid Hamidi yang memintanya supaya campur tangan dalam kes mahkamah dihadapinya, dakwa Datuk Seri Muhammad Sanusi Md Nor.

Menteri Besar Kedah itu mendakwa Ismail Sabri selepas dilantik sebagai Perdana Menteri tidak dapat menjalankan tugasnya dengan baik apabila Zahid sering menganggu dengan mendesak supaya campur tangan dalam perbicaraan mahkamah, malah diugut akan dipecat parti.

“Saya bukan nak kata kat dia (Ismail Sabri), Dia pun tak boleh buat kerja sangat pasal Zahid Hamidi kacau.

“Zahid Hamidi ni kerja dia hari-hari kacau Mail, suruh Mail buang kes mahkamah dia. Mai kata tak boleh, dia kata hang buat juga. Kalau hang tak buat, aku pecat hang. Nak buat kerja macam mana, Mail hari-hari mata merah saja,” kata Sanusi semasa kempen ceramah di kawasan Parlimen Jerai malam tadi.

Menurut Sanusi, berbeza semasa pentadbiran kerajaan Perikatan Nasional (PN) dibawah pimpinan Tan Sri Muhyiddin Yassin, kerajaan berjaya menyelamatkan banyak nyawa rakyat Malaysia dengan cepat walaupun sedang berdepan ancaman virus Covid-19 dan pihak dunia juga mengiiktiraf langkah-langkah diambil kerajaan waktu tersebut.

“Malaysia berjaya mengatasi penularan Covid-19 dan diiktiraf oleh WHO (Pertubuhan Kesihatan Sedunia (WHO) sebagai antara negara terbaik menguruskan pandemik Covid-19 dibawah Perikatan Nasional,” katanya lagi.

Sanusi juga membidas UMNO yang hanya tahu menyalahkan kerajaan PN walhal pemimpin utama mereka langsung tidak membantu semasa menguruskan krisis dihadapi negara selain hanya tahu merancang untuk menjatuhkan kerajaan menerusi kerjasama Zahid dan cikgunya, Datuk Seri Anwar Ibrahim.

“Sekarang ini UMNO duduk mai jaja, kata kerajaan dulu gagal, ramai mati… tapi apa UMNO buat masa itu? UMNO tak buat apa, mereka tahu gentel telur sahaja.

“Kemudiaan yang mereka tahu desak minta pengeluaran KWSP (Kumpulan Wang Simpanan Pekerja),” katanya lagi.

Untuk rekod, Ismail Sabri membubarkan Parlimen pada 10 Oktober lalu dan negara bakal mengadakan Pilihan Raya Umum Ke-15 (PRU-15) semasa musim tengkujuh yang menyaksikan bencana banjir banyak berlaku.

Tidak tahan dengan tekanan Zahid yang berterusan mendesak PRU-15 diadakan pada tahun ini juga, Ismail Sabri tidak ada pilihan lain selain menuruti cakap ketuanya tersebut kerana bimbang bakal tidak menjadi calon.

Dalam pada itu, Zahid juga sudah menggugurkan beberapa nama calon yang rapat dengan Ismail Sabri sebagai calon pada PRU-15 kali ini, langkah dilihat pemerhati politik bagi memastikan pengaruh Ismail Sabri dapat disekat daripada mara.


Mekanik kerugian RM70,000 diperdaya Macau Scam

Seorang mekanik di Jempol mendakwa kerugian RM70,000 setelah diperdaya sindiket Macau Scam yang menyamar sebagai wakil dari klinik kesihatan dan pegawai polis pada 25 Mei lepas.

Ketua Polis Daerah Jempol Supt Hoo Chang Hook berkata lelaki berusia 56 tahun itu mendakwa menerima panggilan memaklumkan mangsa melakukan kesalahan di bawah undang-undang Jabatan Kesihatan Malaysia kerana mengambil ubat sebanyak lapan kali di Klinik Kesihatan Ampang Baru, Ipoh, Perak, lapor Bernama.

Beliau berkata panggilan mangsa kemudian disambungkan kepada seorang individu kononnya pegawai polis bernama Sarjan Lee dari Balai Polis Ipoh yang memberitahu lelaki itu terlibat dengan kes pengubahan wang haram.

“Mangsa diminta memindahkan wang dalam akaunnya untuk siasatan polis dan akan ditangkap jika tidak berbuat demikian. Lelaki itu turut dimaklumkan bahawa wang miliknya akan dipulangkan semula jika tidak terlibat dengan pengubahan wang haram.

“Percaya dengan perkara itu, mangsa kemudian membuat pindahan ke dua akaun berlainan dengan jumlah keseluruhan RM70,000,” katanya dalam kenyataan di sini hari ini.

Hoo berkata mangsa yang menyedari diperdaya membuat laporan polis pada 3 Jun lepas dan kes disiasat mengikut Seksyen 420 Kanun Keseksaan kerana menipu.

Dalam kes berasingan, Hoo berkata seorang pekerja kilang berusia 36 tahun di Bahau mendakwa kerugian RM11,300 selepas terpedaya dengan perkhidmatan pelacuran secara dalam talian yang ditawarkan menerusi aplikasi WhatsApp pada 4 Jun lepas.

“Pada hari sama mangsa diminta memasukkan wang dan membuat 22 kali tambah nilai ke aplikasi aplikasi ‘Razer Gold & Silver’ berjumlah RM11,300,” katanya.

Menurutnya selepas membuat pembayaran, lelaki itu diminta menghantarkan gambar kad pengenalan sebagai bukti pembayaran tersebut.

Hoo berkata mangsa yang berasa ditipu setelah dimaklumkan rakannya itu kemudian membuat laporan polis semalam dan kes disiasat di bawah Seksyen 420 Kanun Keseksaan.


Pertemuan Agong: PKR akan desak naikkan Anwar sebagai PM, adakan PRU

Misi Presiden PKR Datuk Seri Anwar Ibrahim untuk diangkat sebagai Perdana Menteri (PM) baharu mungkin menemui sinarnya apabila parti itu dijadualkan menghadap Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah dalam masa terdekat.

Ahli Majlis Pimpinan Pusat (MPP) PKR, Datuk Abdullah Sani Abdul Hamid berkata, cadangan itu antara yang akan dikemukakan partinya, selain desakan supaya diadakan segera Pilihan Raya Umum (PRU).

Menyifatkan pertemuan itu sebagai peluang keemasan bagi PKR dan Anwar untuk diangkat sebagai PM baharu, beliau berharap agar cadangan itu dapat diterima dan akan disuarakan oleh Presiden kesayangan mereka ketika menghadap nanti.

“Saya memang berharap PKR bukan sahaja menyatakan perkara ini di depan Yang di-Pertuan Agong, tapi juga pandangan tentang apa yang terbaik perlu dilakukan bagi menyelamatkan negara,” katanya kepada Agenda Daily.

Beberapa siri pertemuan peringkat tertinggi parti akan berlangsung minggu ini berkemungkinan bagi merangka landskap politik baharu dikala Proklamasi Darurat yang dijangka berakhir penghujung Ogos ini.

Difahamkan, Agong telah berkenan menerima menghadap barisan pemimpin parti-parti politik mulai esok secara berperingkat.

Spekulasi dalam arena politik sedang bertiup kencang setelah Datuk Khairuddin Abu Hassan, penyokong setia Tun Dr Mahathir Mohamad, membuat satu hantaran samar-samar di Twitternya mengenai perkenan Agong untuk menerima menghadap barisan pemimpin parti-parti politik besar.

Tambah Ahli Parlimen Kapar itu lagi, dalam keadaan sekarang negara ini perlu diselamatkan dan oleh itu peneraju baharu perlu segera dilantik.

“Kita bina semula negara yang sudah hancur ini jadi kita kena selamatkan rakyat… buat yang terbaik demi agama, bangsa dan negara jadi dalam keperluan ini perlu ada pengorbanan kerana mereka yang gagal itu perlu mengundurkan diri.

“Bagi orang yang mampu melakukannya, mereka yang sudah tiada kemampuan beri kepada yang berkemampuan jangan kita merosakkan sistem yang ada dengan nak hancurkan negara ini,” katanya lagi.

Sementara itu, beberapa pemimpin blok pembangkang yang dihubungi Agenda Daily bagaimanapun mengunci mulut mereka untuk mendedahkan perkara yang akan dibangkitkan ketika majlis menghadap Agong nanti, namun tidak menolak kemungkinan untuk mendesak agar PRU diadakan segera walaupun negara masih bergelut dalam penularan pandemik Covid-19.

Menurut sumber lagi, langkah mengadakan PRU adalah langkah terbaik dan cadangan tersebut akan disampaikan kepada Agong ketika pertemuan yang dijadualkan berlangsung minggu ini.

“Pilihan raya mungkin cadangan terbaik dan blok pembangkang mungkin akan persembahkan kepada Agong berhubung cadangan tersebut supaya diterima.

“Calon blok pembangkang adalah Anwar dan UMNO dijangka menerima cadangan ini kerana tawaran Timbalan Perdana Menteri untuk wakil daripada parti mereka,” kata sumber.

Usaha Agenda Daily menghubungi Presiden UMNO, Datuk Seri Ahmad Zahid Hamidi untuk mengesahkan tawaran berhubung jawatan Timbalan Perdana Menteri kepada wakil partinya bagaimanapun gagal.

Anwar pada 20 September 2020 lalu juga melaungkan keyakinan mampu untuk mendapatkan sokongan yang mencukupi daripada Ahli Parlimen untuk menjadi PM.

Namun sehingga kini beliau masih belum dapat menjawat jawatan berkenaan meskipun pelbagai usaha telah dilakukan oleh Ketua Pembangkang itu sejak dahulu lagi.

Menurut Anwar, beliau bukan gagal menjadi PM cuma belum tiba masanya lagi.


Tangkap Sanusi, Hadi bidas kerajaan campuran penipu dan zalim kepada rakyat

Tan Sri Abdul Hadi Awang membidas tindakan kerajaan campuran menggunakan agensi pihak berkuasa untuk menangkap Datuk Seri Muhammad Sanusi Md Nor baru-baru ini.

Presiden PAS itu menyifatkan tindakan menangkap Menteri Besar Kedah itu sebagai zalim walhal tiada kesalahan yang jelas sehingga perlu diburu dan ditangkap pada awal pagi.

“Apa yang ada pada mereka hanyalah jenama sahaja bagi menarik sokongan rakyat, dalam keadaan mereka bersifat menipu, berbohong dan lain-lain.

“Malah mereka bersifat seperti binatang sesumpah yang boleh berubah-ubah warnanya bagi menggoda rakyat yang sentiasa ditipu dan dizalimi.

“Kerjanya hanyalah mencari keredaan manusia, malah sokongannya bukan ikhlas kerana Allah SWT,” kata Abdul Hadi dalam hantaran terbaru di Facebook miliknya, hari ini.

Selasa lalu Sanusi mengaku tidak bersalah di dua Mahkamah Sesyen Selayang atas dua pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik pada 11 Julai lalu.

Mengikut pertuduhan, Sanusi, 48, yang juga Pengarah Pilihan Raya Perikatan Nasional (PN) didakwa telah melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.

Ia susulan kenyataanSanusi dalam ceramah politiknya di Simpang 4, Taman Selayang Mutiara – Kampung Bendahara, Gombak pada 11 Julai lalu, jam 11 malam yang mengeluarkan kenyataan didakwa menyentuh isu 3R (agama, kaum dan raja).

Hadi mendakwa, konsep Malaysia Madani yang dibentuk Kerajaan Perpaduan hanya sekadar pada jenama semata-mata.

“Banyak amal kebajikan yang besar dapat dilakukan melalui negara bermasyarakat madani yang berpandukan al-Quran.

“Bukan madani pada jenama sahaja, yang bergelumang dengan penipuan, mungkir janji, kezaliman, rasuah, maksiat dan pelbagai salah laku.

“Dalam sebuah negara madani yang berlandaskan iman dan budiman, pemimpin dan rakyat sama-sama menyahut seruan Allah SWT dan tawarannya berwawasan jauh, bukan sahaja dunia, bahkan hingga akhirat,” katanya lagi.


Doktor pakar antara pembuli doktor pelatih di Hospital Pulau Pinang

Senarai nama doktor yang diterima Kementerian Kesihatan (KKM) kerana didakwa sebagai pembuli doktor junior di Hospital Pulau Pinang (HPP) turut melibatkan doktor pakar, kata Menteri Kesihatan Khairy Jamaluddin.

Bercakap kepada pemberita selepas merasmikan sambutan Hari Jururawat Antarabangsa 2022 di sini hari ini, beliau berkata Unit Integriti KKM telah diarahkan menjalankan siasatan lanjut berhubung dakwaan buli di hospital itu, manakala satu pasukan petugas khas bebas juga akan ditubuhkan.

Khairy berkata senarai anggota pasukan petugas khas bagi menyiasat isu buli itu serta terma dan rujukannya akan diumumkan esok, serta menambah bukan beliau yang mempengerusikan pasukan petugas khas itu, lapor Bernama.

Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang Dr Norlela Ariffin semalam telah menyerahkan nama lima doktor di HPP yang didakwa sebagai pembuli, kepada KKM.

Ditanya adakah lima doktor tersebut tersebut digantung perkhidmatan buat sementara waktu, Khairy berkata kesemua mereka masih bertugas seperti biasa namun siasatan terhadap doktor itu akan berjalan.

“Kami tidak boleh pindahkan (mereka) begitu sahaja, kami perlu memastikan dahulu apa yang berlaku…ada nama dihantar adalah pakar-pakar. Bukan senang untuk kita pindahkan pakar. Buat masa ini semua bertugas seperti biasa cuma siasatan akan berjalan,” katanya.

Khairy berkata siasatan berhubung isu buli di hospital itu dijangka mengambil masa beberapa minggu untuk diselesaikan.

“Ia melibatkan tuduhan berat seperti buli dan juga budaya kerja tidak profesional. Siasatan akan libatkan sesi temu bual dengan pengadu dan pakar yang dituduh.

“Lebih baik beri sedikit masa supaya pasukan petugas khas bebas dan Unit Integriti KKM dapat jalankan siasatan seperti biasa,” katanya.

Pada 17 April lepas, seorang doktor pelatih lelaki berusia 25 tahun ditemukan maut dipercayai terjatuh dari unit kediamannya di bangunan berhampiran HPP.

Pengarah Jabatan Kesihatan Negeri Pulau Pinang Dr Maarof Sudin mengesahkan mangsa adalah Pegawai Perubatan Siswazah yang melaporkan diri pada 4 April lepas di HPP dan pihaknya akan memberi kerjasama sepenuhnya dalam siasatan polis.


Belum tahu siapa bersalah, Najib tak wajar buat ugutan

Bekas presiden UMNO, Datuk Seri Najib Razak tidak wajar membuat ugutan dengan menggesa pemimpin parti yang hanya berbeza pendapat disingkirkan daripada menjadi calon pada pilihan raya umum (PRU) depan.

Pemimpin senior parti, Datuk Seri Shahidan Kassim berkata tindakan Najib tersebut dibuat secara melulu walhal masih belum diketahui siapa yang bersalah atau betul dalam isu yang sedang melanda parti itu; UMNO kini berbeza pendapat berhubung pembukaan sidang Parlimen dan titah Yang di-Pertuan Agong (YDPA).

“Untuk menyuruh tidak dicalonkan itu adalah satu ugutan yang tidak sewajarnya dibuat. Kita belum tahu siapa bersalah lagi di sini, kalau dah bersalah yang tak boleh bertanding itu, tak bertandinglah. Sekarang, kita belum tahu siapa bersalah lagi.

“Sama ada Nazri (Datuk Seri Nazri Aziz) bersalah, saya bersalah, atau Zahid (Datuk Seri Ahmad Zahid Hamidi) bersalah. Kenapa tiba-tiba Najib mengeluarkan kenyataan sedemikian rupa?” katanya kepada Agenda Daily dalam satu wawancara.

Krisis tercetus sejurus kenyataan Biro Politik UMNO yang dipengerusikan Presiden, Zahid pada Isnin lalu yang memberi tempoh 14 hari kepada kerajaan Perikatan Nasional (PN) untuk membuat keputusan membuka sidang Parlimen.

Pendirian Zahid tersebut mendapat sokongan Najib yang menyifatkan tindakan melambatkan pembukaan sidang Parlimen sebagai satu penderhakaan kepada YDPA dan Raja-Raja, malah bekas Perdana Menteri itu berkata mereka yang menolak titah itu perlu disingkir daripada menjadi calon.

Kedua-dua mereka, Zahid dan Najib dilihat mengeluarkan pendirian senada dengan blok pembangkang yang diketuai Datuk Seri Anwar Ibrahim.

Nazri mendakwa Zahid menjadi ejen kepada Anwar yang mendalangi pengumpulan akuan bersumpah (SD) di kalangan Ahli Parlimen UMNO bagi menyokong Anwar. Untuk rekod Nazri antara terawal menarik sokongannya daripada kerajaan PN tahun lalu.

Zahid dan Anwar terpalit dengan satu pakatan sulit susulan pendedahan klip audio selepas Perhimpunan Agung UMNO 2020 (PAU) pada Mac dan juga surat sokongan Zahid bersama Najib yang dihantar ke Istana Negara pada Oktober tahun lalu.

Bagaimanapun, Nazri semasa wawancara dengan Agenda Daily menuduh Zahid menipunya ketika didorong membuat tindakan tersebut.

Mengulas lanjut mengenai perkara itu, tegas Shahidan lagi, Najib tidak berhak mengeluarkan sebarang kenyataan apatah lagi menghukum terlebih awal sebelum Presiden memberi penjelasan berhubung krisis yang berlaku.

“Zahid akan memberi penjelasan kepada kami bila dia berjumpa dengan Ahli-Ahli Parlimen, tetapi Kenapa Najib buat kesimpulan awal? Kenapa dihukum berdasarkan itu? Najib tidak terlibat, kenapa dia pula yang hukum kami padahal kami mengikut keputusan PAU.

“Yang tidak ikut keputusan Perhimpunan Agung UMNO ni adalah Zahid dan mungkin Najib sebab dia yang tandatangan sokong Anwar,” ujarnya lagi.

Untuk rekod, PAU 2020 membuat pendirian dengan ketetapan “No Anwar” dan “No DAP”, serta menamatkan kerjasama dengan PN semasa PRU15 nanti.

Bagaimanapun, perkembangan mutakhir ini mendapati Zahid dan Najib lebih cenderung senada dengan Anwar, malah dikatakan mereka berdua menandatangani SD menyokong Presiden PKR itu sebagai calon Perdana Menteri.


Omicron menular di 57 negara: WHO

Varian Omicron telah dilaporkan di 57 negara dan bilangan pesakit yang memerlukan kemasukan ke hospital berkemungkinan meningkat, kata Pertubuhan Kesihatan Sedunia (WHO), hari ini

WHO, dalam laporan epidemiologi mingguannya, berkata lebih banyak data diperlukan untuk menilai tahap keterukan penyakit yang disebabkan oleh varian Omicron dan sama ada mutasinya mungkin mengurangkan perlindungan daripada imuniti yang diperoleh daripada vaksin.

“Walaupun kadar keterukan adalah sama atau mungkin lebih rendah daripada varian Delta, kemasukan ke hospital dijangka meningkat jika lebih ramai orang dijangkiti dan akan terdapat selang masa antara peningkatan dalam kejadian kes dan peningkatan dalam kematian,” kata WHO.

Pada 26 November lalu, WHO mengisytiharkan varian Omicron, yang pertama kali dikesan di selatan Afrika, sebagai varian membimbangkan (VOC). Ia adalah varian Covid-19 yang dikategorikan sebagai VOC.

Jumlah kes Covid-19 yang dilaporkan di Afrika Selatan meningkat dua kali ganda dalam seminggu hingga 5 Disember lalu kepada lebih 62,000 dan peningkatan’sangat tinggi’ telah dilaporkan di Eswatini, Zimbabwe, Mozambique, Namibia dan Lesotho, kata WHO.

WHO berkata peningkatan kes Omicron bertambah susulan peningkatan ujian saringan serta kadar vaksinasi yang rendah.

Merujuk kepada risiko jangkitan semula, WHO berkata, analisis awal menunjukkan bahawa mutasi yang terdapat dalam varian Omicron boleh mengurangkan aktiviti meneutralkan antibodi yang mengakibatkan pengurangan perlindungan daripada imuniti semula jadi.

“Terdapat keperluan kepada lebih banyak data untuk menilai sama ada mutasi yang terdapat pada varian Omicron boleh mengakibatkan pengurangan perlindungan daripada imuniti yang diperoleh daripada vaksin dan data tentang keberkesanan vaksin, termasuk penggunaan dos penggalak,” kata WHO.

Varian Omicron sebahagiannya boleh mengelak daripada dua dos vaksin Covid-19 yang dihasilkan oleh Pfizer Inc dan BioNTech, kata penyelidikan makmal di Institut Penyelidikan Kesihatan Afrika di Afrika Selatan. – Agensi


Kumpulan berfahaman kiri mudah pengaruhi kerajaan PH-UMNO

Sikap kerajaan baharu Pakatan Harapan (PH)-UMNO yang condong ke kiri mula menunjukkan kesan apabila beberapa kumpulan aliran antiperdagangan mula lantang bersuara.

Kumpulan ini melihat Kerajaan Pusat diketuai Pengerusi PH Datuk Seri Anwar Ibrahim lebih condong kepada fahaman kiri dan mudah dipengaruh, kata Ketua Penerangan Bersatu Datuk Wan Saiful Wan Jan.

Sehubungan itu, beliau mengajak rakyat supaya peka dengan perkara itu dan jika kerajaan PH-UMNO memberi perhatian kepada kumpulan-kumpulan tersebut, ia merupakan satu lagi bukti penularan fahaman sosiopolitik kiri di Malaysia.

Sebagai contoh katanya, kumpulan itu baru-baru ini mahukan kerajaan PH-BN menarik diri daripada perjanjian perdagangan bebas antarabangsa yang dikenali sebagai ‘Comprehensive and Progressive Agreement for Trans-Pacific Partnership’ (CPTPP).

Wan Saiful yang juga ahli Parlimen Tasek Gelugor berkata kumpulan itu lantang semula kerana tahu pentadbiran Anwar condong ke arah kiri.

“Salah satu elemen dalam falsafah ekonomi kiri ialah sikap anti perdagangan terbuka dan anti ekonomi pasaran. Mereka berselindung di sebalik pelbagai hujah seperti perlukan libat urus, perlukan kajian, mahu elak berat sebelah, dan sebagainya.

“Tetapi ini semua adalah alasan ciptaan sahaja. Sebenarnya semua alasan ini sengaja dicipta untuk menutup hakikat bahawa sikap mereka itu berakar umbi dari falsafah ekonomi kiri yang anti perdagangan terbuka dan anti ekonomi pasaran,” katanya dalam kenyataan hari ini.

Wan Saiful mengingatkan bahawa Malaysia dibina sejak zaman Almarhum Tunku Abdul Rahman sebagai sebuah negara perdagangan dan pasaran ekonomi berkembang kerana aktiviti perdagangan domestik dan antarabangsa.

Sehubungan itu kata beliau, tindakan pentadbiran sebelum ini meratifikasi CPTPP adalah tindakan yang tepat yang mana CPTPP dijangka memberi akses ke pasaran baru seperti di Mexico, Peru dan Kanada.

“Dengan adanya CPTPP, nilai jumlah perdagangan Malaysia dijangka meningkat ke RM3.05 trilion pada 2030, manakala eksport Malaysia akan mencecah RM1.65 trilion pada 2030.

“CPTPP akan memberi manfaat kepada segenap lapisan rakyat, termasuklah kepada rakyat Tasek Gelugor yang mana saya adalah Ahli Parlimen mereka,” katanya.

Tambah beliau, ramai warga Tasek Gelugor bekerja di kawasan perindustrian dan kemasukan pelaburan baharu, perpindahan teknologi baharu, dan peluang mempertingkat kemahiran tenaga kerja melalui CPTPP, sudah pasti akan membolehkan warga Tasek Gelugor mendapat pendapatan lebih tinggi di masa depan.

“Inilah manfaat daripada perdagangan dan sistem ekonomi pasaran. Jika penyertaan Malaysia dalam CPTPP dibatalkan, yang rugi bukan saja warga Tasek Gelugor, tetapi rakyat Malaysia keseluruhannya,” katanya.

Sehubungan itu jelas beliau, kerajaan harus menolak desakan keluar daripada CPTPP dan pentadbiran negara mestilah dipacu berdasarkan fakta dan kajian, bukan berdasarkan ideologi kiri yang dianuti oleh PH-BN dan kumpulan penyokong PH-BN semata-mata. – Warta Rakyat


‘Ribut tengah kuat, ikat tali keledar’: Nasihat Tuan Ibrahim

Timbalan Presiden PAS Datuk Seri Tuan Ibrahim Tuan Man mengingatkan ahli parti gabungan Perikatan Nasional (PN) supaya mengikut arahan menjelang PilihanRaya Umum Ke-15 (PRU-15) pada 19 November ini, kerana perjuangan yang besar sentiasa akan diuji.

Menggunakan bahasa kiasan bagi menunjukkan keadaan ujian yang sedang dihadapi itu, beliau menasihatkan ketika “waktu ribut tengah kuat, ikat tali keledar, duduk di tempat masing-masing, dengar dan ikut arahan.”

“Jangan ada yang buka tali keledar kerana merasa selamat dan kuat. Jangan ada yang cuba membantah arahan dan merasa lebih tahu.

“Jangan tinggal tempat duduk masing-masing kerana merasa kuat untuk melawan gelombang ribut ini,” katanya dalam kenyataan hari ini merujuk kepada PRU-15.

Tuan Ibrahim yang diumumkan sebagai calon PN bagi Dewan Undangan Negeri (DUN) 04 Cheka di Pahang bagi PRU-15 ini juga menitipkan nasihat.

Telah banyak kapal yang karam,
telah ramai yang terhumban,
telah ramai yang menderita penyesalan,
telah ramai yang dilaknat Tuhan.

Tuan Ibrahim berkata kesabaran yang tinggi dituntut apabila bahtera besar perjuangan sering diuji, sekali gus memerlukan kekuatan bukan sahaja jasmani, malah rohani dan aqli.

“Ia termasuk memerlukan seseorang itu rasional dalam tindakan, berjiwa besar sebagai anggota haraki yang merujuk kepada memperjuangkan Islam yang syumul.

“Tiada kebahagiaan selain berasa aman dan tenteram bila mana ribut berlalu, badai menghilang sedang kita terus berada dalam medan perjuangan untuk bertemu Tuhan sekalian alam,” katanya.


450 individu terkandas akibat tanah runtuh di Karak diselamatkan

Kira-kira 450 individu terdiri daripada pemandu dan penumpang kenderaan yang terkandas di Lebuhraya Kuala Lumpur-Karak akibat tanah runtuh dan banjir sejak semalam, telah dibawa keluar secara berperingkat termasuk menggunakan bot Lebuhraya Pantai Timur, dalam operasi bermula awal pagi ini.

Jurucakap ANIH Berhad memaklumkan khidmat lori tunda akan digunakan esok bagi mengeluarkan kenderaan yang tersangkut di lokasi berkenaan, menurut laporan Bernama.

Menurutnya operasi sepanjang hari bermula sekitar 7 pagi tadi itu, dilakukan sebaik lokasi berkenaan dapat diakses dan dilalui oleh petugas syarikat konsesi berkenaan.

Katanya kesemua mangsa telah ditempatkan di beberapa lokasi di lebuh raya berkenaan dengan diberikan bantuan sewajarnya seperti edaran makanan dan minuman.

Setakat 10 malam ini, laluan di KM76-KM126 Karak-Temerloh masih ditutup di kedua-dua hala.

Sementara itu, Ketua Pegawai Eksekutif Pengurusan Air Pahang Berhad (PAIP) Saiful Zaini Mohd Bokhari berkata sebanyak 13 buah Loji Rawatan Air (LRA) melibatkan daerah Kuantan, Temerloh, Bentong, Lipis dan Raub tidak dapat beroperasi kerana terkesan dengan kejadian banjir ketika ini.

Katanya berikutan henti tugas LRA itu, sebanyak 53,916 akaun pengguna mengalami masalah gangguan bekalan air.

“Penutupan telah bermula semalam membabitkan empat LRA, bagaimanapun telah meningkat kepada 13 LRA disebabkan peningkatan paras air sungai selain terputus bekalan elektrik daripada Tenaga Nasional Berhad (TNB).

“Bantuan penghantaran bekalan air bersih dan tangki statik juga telah ditempatkan ke kawasan Pusat Pemindahan Sementara (PPS) yang terjejas, namun masih terdapat banyak kawasan yang dinaiki air menyebabkan kesukaran penghantaran bekalan air terawat melalui lori tangki,” katanya dalam kenyataan malam ini.


Jemaah umrah mula pakai peranti pengesanan digital hari ini

Jemaah yang tiba di Lapangan Terbang Antarabangsa Kuala Lumpur (KLIA) dari Arab Saudi setelah mengerjakan umrah, hari ini mula dipakaikan peranti pengesanan digital.

Sepasukan 40 kakitangan Kementerian Kesihatan (KKM) membuka 20 kaunter di bangunan Satelit C25 KLIA bagi membantu proses pemakaian peranti digital itu, kata Ketua Pengarah Kesihatan Tan Sri Dr Noor Hisham Abdullah.

Menerusi kenyataan di laman Facebooknya petang tadi, beliau berkata ujian saringan dan pemakaian peranti itu mengambil masa kira-kira 1 jam 20 minit.

“Terkini mereka yang selamat kembali dari umrah, telah dimulakan pemakaian digital tracker.

Sebanyak 20 kaunter dan 40 staf telah ditempatkan untuk pemakaian digital trackers di bangunan Satelitte C25.

Jangkamasa diambil untuk saringan kesihatan dan pemakaian digital tracker edgenta memakan masa 1jam 20 minit,” katanya.

Dr Noor Hisham berkata, sehingga hari ini pemakaian peranti pengesanan digital itu adalah untuk pengembara yang kembali dari 18 negara berisiko tinggi di bawah pengawasan kuarantin rumah.

Pada 25 Disember lalu, Menteri Kesihatan Khairy Jamaluddin berkata kerajaan mewajibkan semua jemaah umrah memakai peranti pengesanan digital apabila tiba semula di KLIA.

Tindakan itu dilakukan setelah kes membabitkan jemaah umrah dijangkiti varian baharu Covid-19, Omicron, meningkat. Berita berkaitan


KJ tegaskan lagi perolehan vaksin ikut saluran betul, sedia disiasat

Bekas Menteri Kesihatan, Khairy Jamaluddin sekali lagi menegaskan bahawa perolehan vaksin Covid-19 dibuat mengikut prosedur diluluskan Kementerian Kewangan.

Justeru, katanya tiada masalah jika siasatan berhubung perkara itu mahu dilaksanakan.

“Saya tegaskan sekali lagi, perolehan vaksin dibuat mengikut prosedur yang diluluskan Kementerian Kewangan. Tiada masalah jika siasatan dibuat,” katanya dalam jawapan ringkas kepada BH.

Khairy ditanya mengenai kenyataan Perdana Menteri, Datuk Seri Anwar Ibrahim yang menyatakan butiran mengenai perolehan vaksin Covid-19 dibuat tanpa persetujuan Jabatan Peguam Negara (AGC) adalah maklumat daripada Kementerian Kesihatan (KKM).

Anwar menjelaskan butiran berkenaan kemudiannya dibentangkan kepada Jemaah Menteri sebagai makluman dan menyerahkan kepada Suruhanjaya Pencegahan Rasuah (SPRM) bagi menyiasat perkara itu.

“Yang saya beri itu hanya kenyataan yang disediakan oleh KKM dan Kabinet mengambil perhatian dan kemudian badan-badan siasatan harus siasat benar tidak dan sebagainya,” katanya.

Rabu lalu, Anwar mengumumkan pembentangan kertas putih mengenai perolehan vaksin COVID-19 akan dibentangkan di Parlimen selepas kerajaan mendapati kos yang dimuktamadkan sebelum ini tidak mengikuti peraturan kerana tidak mendapat persetujuan daripada Peguam Negara (AG).

Sebelum ini, Khairy menegaskan semua keputusan perolehan vaksin COVID-19 mendapat punca kuasa Jemaah Menteri dan kelulusan Kementerian Kewangan.

Malah, beliau yang juga bekas Ahli Parlimen Rembau menegaskan perkara itu turut mengambil kira pandangan daripada semua agensi.

“Semua keputusan teratur dan mengikut prosedur operasi standard perolehan vaksin COVID-19, bekalan peralatan dan penyedia perkhidmatan berkaitan bagi menangani COVID-19 di Malaysia,” katanya.

Beliau menafikan perolehan itu dibuat tanpa persetujuan Peguam Negara kerana semua perolehan yang dibuat kerajaan ketika pentadbiran Perikatan Nasional (PN) dibentangkan kepada Kabinet.

“Justeru, AGC akan mengetahui dan memberikan ulasan mereka. Perolehan ditandatangani oleh KKM,” katanya.

Pada 28 Julai 2021, Kementerian Kewangan (MOF) menurunkan kuasa kepada KKM dan Kementerian Sains, Teknologi dan Inovasi (MOSTI) bagi memuktamadkan perolehan vaksin di peringkat kementerian masing-masing.


Gerakan hantar nama calon untuk tapisan SPRM, PDRM

Gerakan – parti gabungan Perikatan Nasional (PN) – Pulau Pinang akan menghantar senarai nama calon yang bertanding pada Pilihan Raya Umum Ke-15 (PRU-15) untuk tapisan Suruhanjaya Pencegahan Rasuah Malaysia (SPRM) dan Polis Diraja Malaysia (PDRM) minggu depan.

Timbalan Presiden yang juga Pengerusi Gerakan Pulau Pinang Oh Tong Keong berkata senarai calon itu terlebih dahulu akan dikemukakan pada mesyuarat Jawatankuasa Eksekutif Pusat (CEC) PN pada Sabtu ini.

“(Langkah) ini kita sudah mula di Melaka dan Johor dan sudah ada senarai yang dihantar kepada SPRM dan PDRM untuk tapisan, cuma di Pulau Pinang belum lagi.

“Jadi, mesyuarat pada Sabtu ini bertujuan menyelesaikan perkara berkaitan PRU-15 yang kita jangka akan selesai pada minggu ini,” katanya pada sidang media hari ini, lapor BH Online.

Tong Keong berkata, Gerakan Pulau Pinang juga akan membawa suara akar umbi berhubung penggunaan logo sendiri pada mesyuarat berkenaan.

Katanya, ia memandangkan warna logo PN dan Barisan Nasional (BN) yang hampir sama dikhuatiri akan mengelirukan serta boleh menjadi punca penolakan pengundi pada PRU-15.